text:
Dia 18 di mei ta Dia Internacional di Museo. E meta di e dia aki ta pa conscientisa riba e importancia di museonan como un medio pa trece humanidad hunto pa den cooperacion mutuo realisa intercambio cultural y enrikece culturanan. Museonan tin e poder pa transforma mundo door di siña nos di pasado y habri nos mente pa ideanan nobo pa futuro.
Riba e dia importante aki a tuma luga na Museo Archeologico Nacional di Aruba (MANA) un evento bunita cu alumnonan di un klas di Anglo Kleuterschool. Prome Minister Evelyn Wever-Croes y Minister Xiomara Maduro tawata presente pa pasa un rato ameno cu e muchanan y demas invitadonan y esnan presente.
Prome Minister a expresa cu ta importante pa inculca den nos muchanan di chikito caba e poder di museo. Esaki ta e lema di e aña aki tambe. “Mi a purba convence nan cu door di bin museo bo ta siña hopi mes, pasa den hopi aventura y expande bo conocemento mescos cu ora bo biaha”, Prome Minister a expresa.
E ta hopi importante tambe pa nos conoce nos raisnan y sa di unda nos ta bin ya for di un edad hopi tempran. E muchanan di Anglo Kleuterschool tin apenas entre 4 pa 6 aña. Na e edad aki, muchanan tin hopi interes y un imaginacion hopi grandi, pero mas importante nan tin un curiosidad hopi grandi. “Mi ta hopi contento cu nos a logra haci e bishita aki. Mi kier gradici Anglo Kleuterschool y SKOA pa e oportunidad aki y tambe na MANA pa yuda nos organisa esaki. Pabien na cada persona cu a contribui na esaki”, Prome Minister a expresa.
Prome Minister ta encurasha pueblo di Aruba en general pa especialmente riba Dia Internacional di Museo, pa bishita museo y stimula nos muchanan pa bishita museo. “Stimula nos muchanan pa siña mas di Aruba y stimula nan curiosidad. Pasobra ta asina nan ta bira hobennan sabi y por guia nos pais mañan”, Prome Minister a termina bisando.


c: text/html

text:
Na lugá di Isla eliminá e polushon ku e ta kousa, Isla ta preokupa ku e imahen negativo di Korsou den eksterior. Sigun Isla e imahen negativo ta hasi daño na nos turismo i na nos ekonomia. Ku publikashonnan den korantnan Extra, Ultimo Notisia i Amigoe Isla ta hasi un intento envano pa trese duda rondó di un investigashon serio ku Dr. Erin Pulster a hasi. A base di e investigashon señora Pulster logra título di doktor na Universidat di South Florida. E investigashon ta konstatá atrobe ku a midi masha hopi dióksido di suafel i sustansianan ku ta duna kanser. E resultadonan di e investigashon sientífiko ku Dr. Pulster a hasi ta devastador pa esnan ku ta responsabel pa e polushon, ku ta Gobiernu i refeneria. Gobiernu pa e hecho ku e no ta obligá Isla kumpli ku lèi.
Mas aleu Isla ta bisa ku SMOC ta asina deseperá ku SMOC no ta verifika e konklushonnan di dr. Pulster ku sigun Isla ta inkorekto. Isla ta puntra si SMOC a aseptá ponensianan di Dr. Pulster djis pasobra e konklushonnan ta negativo pa Isla.
Wèl e pregunta ei ta masha fasil pa kontesta. Na promé lugá, SMOC no ta desesperá. Esnan ku ta desesperá ta e hendenan ku tin ku biba den huma di Isla dia aden dia afo, a kosto di nan salú i nan bida. Sigun enkuesta di CBS na 2011 no mas ku 83,1 % di hendenan ku ta biba den Wishi/Marchena a keha di molèster di holó malu. Skolnan manera Juan Pablo Duarte VSBO pa di tantu bia mester a sera i manda mucha kas pa motibu di molèster di huma di Isla. SMOC ta sali dilanti pa defende derecho di e hendenan ei, i no ta kansa, tanten ku e inhustisia ta dura, muchu menos desesperá.
Na di dos luga, kualkier sugerensha ku SMOC tin de haber ku un investigashon ku a keda hiba konforme reglanan i standartnan sientífiko ta for di lugá, i un ofensa pa e investigador. Dokter Pulster ta yama danki pa sosten ku e a risibi, esta Gerard van Buurt, George Keiffer (Curaçao Seaquarium), Tone Moller (Avila Hotel) i habitantenan di Korsou ku a duna splikashon di e situashon lokal i a duna sosten logistiko. E ta yama danki na Mote Marine Laboratory, na Skol di Salú Públiko di Universidat di South Florida pa e “US Public Health Traineeship” ku e Universidat a brinda i Milieufonds Nederlandse Antillen. No na SMOC!
Na di tres lugá, SMOC ta kompartí informashon (sientífiko) ku e topa. Asina dr. Pulster i ko- outornan publiká nan investigashon tokante e sushamentu di mediombiente dor di Isla den revistanan sientífiko internashonal, SMOC lo komparti’e meskos ku SMOC a hasi ku hopi otro artíkulo ku a yega di sali den revistanan.
Pues ta bon pa Isla tuma bon nota ku e sosten pa e estudio a bini entre otro di parti di sector turístiko mes, i no di SMOC. Mientras Isla ta akusá otronan Isla mes ta sigui kousa polushon is asina ei hasi daño na medioambiente, salú di hende i na industria turístiko. Isla, baha for di SMOC su lomba i bai para e polushon ku abo ta kousa!

robotstxt: allowed

filter: keep


text:
Despues di trabounan di renobacion na edificio Bestuurskantoor, Gobierno ta anuncia cu entrante diabierna 15 di October, entrada na Bestuurskantoor pa publico lo ta e entrada principal, esta padilanti. Entrada banda pabou desde diabierna no lo habri pa publico. Bishitantenan ta wordo pidi pa tene cuenta cu e cambio aki cu lo wordo indica na ambos porta esta di entrada principal y e porta di e entrada cu tawata temporal.
ENTRADA PRINCIPAL TA HABRI PA PUBLICO
Despues di trabounan di renobacion na edificio Bestuurskantoor, Gobierno ta anuncia cu entrante diabierna 15 di October, entrada na Bestuurskantoor pa publico lo ta e entrada principal, esta padilanti. Entrada banda pabou desde diabierna no lo habri pa publico. Bishitantenan ta wordo pidi pa tene cuenta cu e cambio aki cu lo wordo indica na ambos porta esta di entrada principal y e porta di e entrada cu tawata temporal.


text: Diahuebs mainta a drenta informe di cu tin un adicto ambulante ta purbando di kibra drenta den e ex-refresqueria Arco Iris den Middenweg, mesora a dirigi patruyanan na e sitio. Na yegada di e patruya a bin compronde cu aki ta trata di un caso unda cu un testigo a nota e adicto bay tras di e luga y a tende sonidondi kiebro ya avisa polis. Polisnan a pasa patras di e lugar y a nota cu a kibra porta di e baño pero e adicto mes no tabata tey mas. Polis a tuma nota di cual adicto e tabata y a sali wak si por topa cun’e mientras a keda di avisa e doño.


text:
Fundacion Artistar, bou di guia di Sra. Bertha Wolff, a organisa un Show di Ambiente di Pasco’ e aña aki cu un cantidad di 15 mucha y hoben cantante, hunto cu dos grupo tipico na Cas Tan Tin. E hobennan cu a deleita e publico cu un cancion di Pasco tabata: Ruwell Webb, Lizienne Webb, Cristopher Croes, Javinah Besselink, Dayenne Croes, Jaycelyn de Cuba, Akylaah Croes, Stephanie Quant, Gismary Linarez, Marilyn Lugay, Ivy-Anne Brown, Priscilla Quant, Jaydiene Croes, Zarel Yarzagaray, Jaylon Machado, Micheline Abreu, Edsel St. Jago y Jaime Robles de Medina. Tambe tabatin presentacion di Agrupacion Tipico UN BRINDIS cu a pone tur e bailadonan riba pista di baile. Na final Agrupacion TIPICO CAMARIS bou di guia di sr. Fabian Ras, a culmina e show cu un bunita presentacion.
Tabata un anochi hopi ameno den ambiente di Pasco den sabana di Cas Tan Tin. Swingline Production a transforma e fachada di Cas Tan Tin den un podium cu a wordo ofreci na tur nos cantantenan hoben y adulto. Pa Minister Xiomara Maduro tabata un placer di por disfruta di e ambiente y pa mira con nos hobennan tabata contento di por a haya un tarima pa nan presenta nan talento pa medio di nan cancionnan animando e publico. Esaki ta netamente un di e metanan di Ministerio di Cultura y cu e Show di Ambiente di Pasco aki sigur por a mira con e participantenan tabata gosa di e tarima cu a ofrece nan.
Un felicitacion na Fundacion Artistar cu pa prome biaha ta dedica un show den ambiente di pasco special pa nos futuro artistanan. Por a ripara cu e hobennan ta hopi bon prepara, sigur di nan mes y nan alegria ta brota durante di nan presentacion.
Un danki na Fundacion Artistar, Fundacion Cutisa y un y tur pa a haci tur posibel pa logra realisa e anochi aki. Minister Xiomara Maduro ta desea tur nos artistanan na Aruba felis dianan di fiesta.


text:
E siman cu a caba di pasa tabata tin un caso di atraco riba turista cu a hala bastante atencion y a causa hopi preocupacion den pueblo.“Medewerker Bureau Communicatie Voorlichting en Preventie KPA”, Sr. John Larmonie a bisa Bon Dia cu turistanan ta aplaudi e presencia di polisnan den e area turistico, sinembargo e realidad di e asunto tambe ta cu e cantidad di polis cu tin obtenibel ta limita.
E cantidad di oranan cu por pone polis riba pia tambe ta limita, pues bo mester tin un elemento di vigilancia constante 24 ora pa dia na tur area y e unico manera cu por logra esaki ta pa inverti den un sistema di camara cu segun Sr. Larmonie, na tur parti di mundo ta haci esaki principalmente den areanan turistico.
”Mi a bin afo y papia varios biaha caba como persona di prevencion di crimen, y en berdad e ta un situacion hopi grave. Poco dia ey mi a menciona na un persona di prensa cu a puntra mi si tin estadistica y ta algo cu ta subiendo si of no, mi a splica su persona bon cla cu estadistica no ta ni sikiera importante pasobra si nos a siña algo for di e caso di Natalee Holloway, un solo caso riba su mes por haci daño na henter nos economia principalmente ora ta trata di turista” , Sr. Larmonie ta splica. Den e caso aki, segun Sr. Larmonie ta splica Bon Dia, e persona a relata kico a sosode cun’e riba Facebook den un post caminda cu el a detaya su experiencia horibel cu el a pasa den e atraco aki na Aruba. Esaki ta causa un reaccion riba social media cu no ta mucho bon pa e popularidad di Aruba. ” Turismo ta hopi importante y nos ta depende totalmente riba dje, bao di circunstancianan asina, esaki no por tuma luga” , Sr. Larmonie ta bisa.
Pueblo mester cuminsa asumi responsabilidad
E area tabata completamente scur, no tabata tin personal di siguridad den e area tampoco. Polis ta patruya e area pero segun Sr. Larmonie, polis naturalmente no ta asina tampoco cu por ta na tur luga pareu. ”Ta cantidad di hotel tin riba e strip eynan y tur di nan mi ta sigur mester tin personal di siguridad, cu nan tin suficiente ta un otro asunto. Nos tur tin cu bay traha hunto, e no ta cuestion di tira culpa riba e hotel of gobierno of ken su falta e ta. Esaki ta un asunto cu tur hende mester aporta cun’e, nos como pueblo tambe mester cuminsa asumi nos responsabilidad” , Sr. Larmonie ta bisa. ”Nos tur mester tin e bos pa sali pa dilanti y defende nos turistanan, e area mester wordo miho ilumina, mester mas personal di siguridad y nan mester por vigila otro. E hotelnan tambe por inverti mas den sistema di camara. Nos mester busca un manera pa maneha e echonan aki, no por ta asina cu por sigui atraca nos turismo pasobra esaki ta bay tin consecuencianan grave den futuro” , Sr. Larmonie ta bisa.
Camara di vigilancia den area publico ta necesario
Segun Sr. Larmonie, esaki ta un cos cu ta pega pa basta tempo y KPA,departamento di prevencion di crimen no tabata envolvi nunca den e proyecto of ningun otro proyectonan mas den e area. ”Nos semper kier a contribui anto nos por contribui cu tipnan y consehonan, pero nunca nos no a wordo envolvi den esey. Mi ta corda ultimo cos cu nos a tende si cu e ta programa pa cuminsa 1 di Juni despues a wordo hala pa 1 di Juli, mientrastanto esaki a bini y bay y nos no a tende nada mas di dje”
Sr. Larmonie ta agrega cu e proyecto aki ta uno sumamente necesario y e mester wordo implementa mas rapido cu ta posibel. ”Tin biaha ora di menciona cierto cosnan asina bo ta haya hende ta rabia cu nos, pero e ta algo necesario. Nos turismo mester proteccion pasobra e merece esaki. Den pueblo, tur hende ta exigi pa nos turismo wordo protegi y cual sea e problema pakico esaki no a wordo implementa ainda, mester busca un solucion. Bo no por traha un plan integral di siguridad den area di nos turismo cu no ta inclui e proyecto di vigilancia di camara di e area.” Sr. Larmonie a bisa.


text:
QUITO, Ecuador- Husticia di Ecuador dialuna a decreta prizon preventivo pa e vice presidente di e pais, Jorge Glas. Segun autoridadnan, Glas supuestamente ta envolvi den un caso di corupcion cu ta inclui e cobra di soborno di parti di e compania di construccion Odebrecht.
Despues cu e noticia a bira conoci, Glas, pa medio di su cuenta di Twitter a bisa di lo obedece e decision, aunke “bou di protesta”, pa motibo cu e ta un “inhusticia”.
“Sin prueba y cu sospechonan sin base. Nan falta solamente e linchamento. Mi lo acudi na instancianan internacional pa defende mi mes”, el a skirbi den otro tweet.
E detencion preventivo a wordo dicta door di e Corte Nacional di Husticia di e pais despues di a haya e solicitud di Ministerio Publico di uno hustifica.
Tambe nan a duna ordo pa freeze su cuentanan bancario. E medida ta conta tambe pa e omo di e vice presidente, Ricardo Rivera, pa un delito di asociacion ilicito.
Segun abogodo di Glas, su cliente a sigura cu e lo no renuncia na su cargo.
Glas ta wordo acusa di a ricibi soborno tambe rond di 16 miyon dollar di parti di e compania di construccion Brazilero Odebrecht.


text:
Kralendijk – Entidat Públiko Boneiru ta bai renobá mas kaya. Na e lista di kamindanan ku ta bai haña asfalt i pone asera nobo, a añadí diestres kaya mas. E trabounan aki ta forma parti di e asina yama ‘wegenprogramma’.
Anteriormente ya kaba a anunsiá den un konferensia di prensa ku ta bai kuminsá ku 3 kaminda: Kaya Commerce na Rincon, Kaya Gramel i Kaya Neerlandia. Awor akí e sobrá kamindanan ku nan ta bai renobá ku finansiamentu di Ministerio di Infrastruktura i Maneho di Awa tambe ta konosí.
Den e tabèl akí bou por mira e kamindanan ku nan ta bai renobá kompletamente denter di e programa. Den 2022 ta bai kuminsá mas tantu posibel ku e kamindanan ku ta planiá pa 2022 – 2023. E planifikashon berdadero ta dependé tambe di e temporada di awaseru. Na aña 2022 lo entregá un petishon pa finansiamentu di un siguiente sèt di kaminda ku mester keda renobá.
Banda di e programa di kaminda akí ta duna atenshon tambe na un mantenshon akselerá i mehorá di e kamindanan. Pa esaki ta formulá un programa di mantenshon, ku ta keda finansiá for di medionan lokal. Denter di poko ta sigui mas informashon tokante esaki.
E trabounan na Kaya Commerce na Rincon ta den pleno marcha i nan ta kana segun skema. Despues di a konstruí e rant di asera, riba djarason 17 di yüni nan a kuminsá ku e fundeshi. Despues di esei e kontratista ta pone klenku pa e asera i despues e lo kita e asfalt for di riba e kaya i basha esaki di nobo.
Lesa tambe:
- ‘Leerorkest Bonaire’ na Kolegio San Bernardo ta duna su promé presentashon
- Hopi apresio pa liderazgo di gezaghèber interino Nolly Oleana durante krisis di wer
- Ministernan di hustisa di Aruba, Kòrsou i St. Maarten a reuní na Boneiru
- Studiantenan di Boneiru ta haña dispensashon di e Visitor Entry Tax via email
- Paso pa paso Mariadal ta bai bèk na su operashon normal


text:
Caryl Monte: “ora e sak’i plaka kaba, kuantu outonomia, prinsipio i libertatnan esensial mas nan ta dispuesto pa entregá?”
Punda– Aktual presidente di e Komishon pa Reformashon den kuadro di ehekushon Pakete di Pais Kòrsou, Caryl Monte na 2009 tabata kontra pa introdusí Leinan di Konsenso. Monte, kende a partisipá aktivo den kampana kontra di Leinan di Konsenso, a bisa ku Kòrsou no mester entrega su outonomia pa benifisionan temporal.
Komo Presidente di e Komishon pa Reformashon, Caryl Monte mester dirigí i guia e komishon komo counter part di Gobièrnu den e proseso pa ehekutá e Pakete di Pais, komo e parti operashonal di COHO. Na 2009, Caryl Monte a atvertí Kòrsou pa apsolutamente no entrega nada riba su Outonomia. Segun Monte, “na 1954 ku binida di Statüt, nos a haña un libertat esensial ku yama “outonomia”, pero e mes gobernantenan ku a lubidá di sigui desaroy’é manera debe ser awor ta kla pa entreg’é pa un “bienestar temporal”. Ora e sak’i plaka kaba, kuantu outonomia, prinsipio i libertatnan esensial mas nan ta dispuesto pa entrega? Tin un dicho spañó ta bisa: “La libertad ni se compra, ni se vende”. A kaso nan no sa ku ta libertat esenshal nan ta entregando òf nan tin un sabiduria ku un gran parti di pueblo manera nos no por komprondé?”
Monte den su opinion publiká na 2009 den un korant sosten’é pa “NO” a manda mensahe pa e siguidonan di “SI” tene kuidou ku “saku di plaka” fo’i Hulanda. Pasobra momentu e saku di plaka kaba, manera ta e kaso aktual na 2022, tin riesgo ku Kòrsou lo sigui entrega mas outonomia. E la deklará públikamente ku aparentemente nos mandatarionan ta dispuesto pa entrega nos outonomia riba e terenonan krusial pa maneho i kontròl di nos mes pais, pa un supuesto saku di plaka ku lo bini tiki tiki kada bes ku un bono di gobièrnu vense. Segun Monte, nos lo keda biba ku e ansha pa largu tempu, ku si nos no kumpli òf faya di kumpli ku e tantísimo kondishonnan ku Hulanda a pone, Hulanda lo no paga e próksimo debe ku vense. Monte a bisa ku pasado a demostrá (den e vários areglonan ku IMF) ku e chèns ta grandi ku nos lo no por kumpli ku e tantísimo kondishonnan pone den e “Slotverklaring” i konvenionan ku a bini despues. “Pakiko pone nos mes den un situashon ku ta lágrima so e lo trese den futuro?”, e la manda puntra mandatarionan na 2009.
Segun Monte, historia internashonal a demostrá ku un outonomia fuerte, un outonomia di bèrdat, ta keda e libertat di mas esensial di un pueblo, i e ta e base di tur kos ku un pueblo ke logra, polítikamente, kulturalmente, sosialmente i ekonómikamente. Solamente a base di e libertat ei, nos por realisá un relashon real ku Hulanda, e otro islanan i hinter mundu.
Monte: “ta p’esei laga nos asumí nos responsabilidat individual pa konserva i defendé e logronan den nos Statüt, nos outonomia, nos emansipashon, nos pais, dignamente, enteramente, kompletamente! Respetá e lucha di nos antepasadonan, respetá bo mes, respetá e dignidat di bo pueblo, respetá e derechinan di bo yunan ku tin ku dirigí e pais aki na e manera ku nan ta haña bon, sin intervenshon desproporshonal di otronan ku no ta elihí o nombra pa nos mes: Vota pa bo outonomia sagrado, vota pa prinsipio riba plaka, vota “No” den e referèndem di mei 2009!”
6 aña despues ku Monte a protesta kontra introdukshon pa introdusí Leinan di Konsenso, e la keda apuntá pa gobièrnu di Kòrsou pa un tarea importante. Caryl Monte i Stanley Betrian tabata e dos ekspertonan apuntá pa gobièrnu di Kòrsou pa por ta den e komishon di evaluashon Leinan di Konsenso Penal. E 4 leinan penal a wòrdu prolongá den nan promé tèrmino fo’i 2015 i despues atrobe na 2019. E Leinan di Konsenso Hudisial despues di a keda prolongá na dos okashon, tabatin konsekuenshanan grandi durante nan implementashon. Diseñádonan di e leinan, kende a formulá nan for di 2006 pa 2010, tabatin e formashon legal pero niun eksperto den e komishonnan nunka no a pensa riba transformashon, Pa kolmo, na 2015 i tampoko na 2019 a instituí un komishon di evaluashon ku tampoko no tabatin e konosementu nesesario pa traha nota di akshon unda i kon eksaktamente mester a kambia e strukturanan organisatorio na polis. E transformashon di Kuerpo di Polis pa tal motibu a resultá den un káos kousando demotivashon grandi i separashon di outoridat informal unda rèspèt pa e liña di komando a pèrdè balor. Entretantu e funshon mas importante di alokashon di rekurso den e kuerpo no ta definí, despues ku na 2105 a opta pa entrega esaki den man di e unidat di RST. Esaki debí ku 1/3 parti di Lei di Polis, den forma di GVP no a wòrdu implementá.


text:
ORANJESTAD: Diahuebs ultimo Minister Endy Croes a sorprende studiantenan di EPI unidad di Salubridad y Servicio den e ramo di Verpleegkunde y Welzijn. En conexion cu dia mundial di enfermeria. E mandatario a tuma e oportunidad riba e fecha special aki pa felicita e studiantenan cu a scoge e carera aki y pa gradicinan.
Minister Endy Croes a pone enfasis riba e balor y importancia di e trabou, specialmente mirando e añanan tras di lomba. Un cantidad grandi di alumnonan a duna sosten den e ’response team’ durante COVID 19 como tambe den e proyecto di vacuna. E mandatario a expresa; ta un trabou cu nos tin cu balora hopi, paso es nan cu ta traha den salubridad ta salba bida di henter un comunidad. Na mes momento e mandatario di enseñansa ta desea e studiantenan hopi exito cu nan estudio. E studiantenan cu tin e oportunidad pa sigui studia enrikece nan conocemento haci uso di e oportunidad awo cu bo ta hoben. Masha pabien y danki pa sirbi salud di pueblo.


text:
Caya Frere Johannes – Diasabra den oranan di mainta polisnan di Playa a bay pura unda lo tin problema serio di famia y tin machete envolvi, tambe un storia unda e persona problematico lo a “bolter” un auto.
Na yegada di polis a topa cu un cabayero, cu un kap na su man. Esaki a ser ocasiona door di un sobrino cu segun nos a compronde lo tin un of otro problema mental serio.
Na e sitio por a scucha cu e sobrino aki no ta di awor tin problema cu ne y cada biaha e situacion ta keda bira pio y mas peligroso manera locual a pasa diasabra mainta.
Segun e omo, e sobrino lo a bin te unda e ta biba arma cu machete, y tawata zwaai cu esaki unda e la herida su omo na su man y herid’e na su pecho cu lo por a bira un corta peligroso.
Sobrino bisti na full na preto
Na yegada di polisnan a bay over mesora na detene e sobrino, cu tawata keda hari cu un smile ariba su cara.
Tambe e lo a causa daño na un UTV di e omo y aparentemente lo a usa esaki tambe pa mata su omo.
Polisnan a tuma e momento eynan, varios denuncia haci contra e sobrino cu ta entre otro intento di asesinato, maltrato serio cu arma y mas cos.
Den pasado ya polis a yega di bin den e caya aki y lo no ta desconoci pa nan.
Esunnan concerni mester wak bon kiko nan ta bay haci cu e homber aki, cu ta un peligro serio pa comunidad.


text:
Geplaatst op 20 11 2019
WILLEMSTAD – Ta hasi 30 aña ku e Derechinan fundamental di kada mucha a keda ankrá 20 novèmber 1989 den e konbenio/tratado internashonal kaminda e derechi di e mucha ta pará sentral. Ta trata di derechinan manera derechi di tin un identidat, derechi di tin un famia, derechi riba enseñansa, derechi di ekspreshon liber, derechi riba un desaroyo sosial saludabel, derechi riba un ambiente sigur i hopi mas. Tur esakinan ta di importansha pa e desaroyo di kada mucha. Tambe den e deklarashon universal di derechi humano, artíkulo 3 ta bisa ku: “ Everyone has the right to life, liberty and security of person”. Ta pa e motibu aki ‘Dia Internashonal di derechi di mucha’ ta un dia mundial hopi importante, komo ku hende mester pone atenshon na e generashonnan ku mester sigui guia humanidat … den un ambiente sigur i sin violensia.
Gobièrnu ta mira seguridat komo un di e pilarnan primordial den desaroyo di kada mucha pa un bon formashon ku ta garantisá oportunidat igual i ekitativo pa bira un suidadano ku por partisipá di un forma konstruktivo i kontribuí na desaroyo ekonómiko i desaroyo sosial general di sosiedat. P’esei Ministerio di Enseñansa, Siensia, Kultura & Deporte (ESKD) huntu ku otro ministerionan ta pone lus riba e área di seguridat den e periodo aki. E akuerdo di koperashon ku Ministerio di Hustisia a firma ku Ministerio di ESKD riba 12 di ougùstùs último na apertura di aña eskolar 2019/2020 a sirbi komo base pa huntu traha riba e parti di seguridat na skolnan. Alabes e trayekto huntu ku Ministerio di Desaroyo Sosial, Labor i Bienestar kaminda e mucha su derechinan ta pará sentral tur ta forma parti di un totalidat. Vários otro organisashon i fundashon tambe huntu tin diferente trayekto ku ta yuda karga e desaroyo di e mucha huntu ku Gobièrnu komo un entidat trahando na bienestar di nos sosiedat.
Basá riba e koperashon ariba menshoná a kuminsá ku e trayekto pa alsa seguridat rondó i na skol. Seguridat na skol ta keda sostené pa Ministerio di Hustisia den estrecho koperashon ku Ministerio di ESKD. Aktualmente a kuminsá ku un proyekto kaminda Kuerpo Polisial ta duna sosten na skolnan den 5 diferente barionan ku ta Otrabanda, Bandabou/Barber, Punda, Montaña i Rio Canario. E agentenan polisial (Buurtregisseurs) ta sostené e kabes di Skolnan (Schoolleiders) pa ku e área di seguridat na skol. Huntu ku mas organisashon ta tene seshonan informativo. Tur esakinan huntu ta pone ku asina ta halsa e seguridat na skol i tambe den bario kaminda e desaroyo sosial di e mucha mester tuma lugá den un ambiente sosial sano. E inisiativa riba e tereno aki ta pa yuda krea un ambiente sigur i plasentero, kaminda profeshonalnan ta duna sosten na e hóben pa e por desaroyá trankil i di un manera sano. Alabes por bisa ku e trayekto aki ta kanando bon i ya kaba por mira ku e koperashon ta dunando bon resultado pa ku komunikashon entre Kuerpo Polisial i Skolnan, i komo fruta di esaki, oumento di seguridat sosial i físiko.
Gobièrnu di Kòrsou ta hopi satisfecho ku ta trahando riba e trayekto aki, pa asina trese trankilidat i halsa seguridat den skolnan tantu pa e alumno, studiante, e dosente pero tambe e mayor. Alabes ta konta ku sosten di komunidat kompletu, pasobra seguridat den área di skol i den nos barionan, ta nos tur su responsabilidat i tambe e ta un derechi fundamental di tur mucha. Tur esakinan ta konforme e akuerdo di gobernashon pa duna atenshon na nos muchanan i stimulá nos komunidat den desaroyo positivo.
Gobièrnu di Kòrsou i Gabinete Rhuggenaath den su totalidat kier a felisitá henter pueblo di Kòrsou riba e dia tan importante aki pero en espeshal nos muchanan enfatisando e deber ku nos komo komunidat i Enseñansa tin pa ku derechi di mucha ku enfoke riba e área di seguridat.
—
Komunikashon
Ministerio di Enseñansa, Siensia, Kultura & Deporte
United Nations:
History Children’s day (https://www.timeanddate.com/holidays/un/universal-childrens-day)
On December 14, 1954, the UN General Assembly recommended that all countries should introduce an annual event from 1956 known as Universal Children’s Day to encourage fraternity and understanding between children all over the world and promoting the welfare of children. It was recommended that individual countries should choose an appropriate date for this occasion.
At the time, the UN General Assembly recommended that all countries should establish a Children’s Day on an “appropriate” date. Many of the countries respected this recommendation and the Universal Children’s Day has since been annually observed on November 20. There are however, some countries, such as Australia and India, which still chose various different dates during the year to celebrate this day.
On November 20, 1959, the UN General Assembly adopted the Declaration of the Rights of the Child and on November 20, 1989, it adopted the Convention on the Rights of the Child. Since 1990, Universal Children’s Day also marks the anniversary of the date that the UN General Assembly adopted both the declaration and the convention on children’s rights.
Kinderrechten: https://www.kinderrechten.nl/professionals/verdragstekst/


text:
LAKE BUENA VISTA, FLORIDA – E ekipo di Atlanta Braves a anunsiá ku nan a yega na un akuerdo pa ekstenshon di kontrakt ku shortstop, Andrelton Simmons. E ekipo di Atlanta Braves a mara Andrelton pa e próksimo shete añanan na un balor di $58 mion.
Den un deklarashon Frank Wren, gerente general di e ekipo a bisa ku, “e ekipo ta kere ku Andrelton ta un di e top shortstopnan den e wega i nan ta kontentu di a firm’e, evitando asina e añanan di arbitrahe salarial i e promé dos añanan di agente liber. Ku esaki e ekipo ta keda riba e ruta di mantené e núkleo di hungadónan huntu i e ekipo ta pensa ku Simmons ta parti integral di esaki.”
E montante di $58 mion ku Simmons ta bai gana den e próksimo shete añanan ta repartí den $1 mion komo bonus pa firma, $1 mion pa e temporada 2014, $3 mion pa e temporada 2015, $6 mion pa e temporada 2016, $8 mion pa e temporada 2017, $11 mion pa e temporada 2018, $13 mion pa e temporada 2019 i $15 mion pa e temporada 2020.
“Mi ta hopi emoshoná, mi ta hopi kontentu di por a firma ku un ekipo ku mi a lanta ta wak,” Simmons a bisa. “Mi no ta bai kambia mi manera di hunga, mi ta bai sigui traha duru i mi ta kontentu ku nan tin e konfiansa pa invertí den mi,” Simmons a terminá bisando.
Den e temporada tras di lomba Simmons a batí pa un promedio di .248 ku 17 honron i 59 kareda empuha. Defensiva mente Simmons tabata aun mas mihó kometiendo solamente 14 eror den 753 oportunidat. Esaki tabata motibu ku Andrelton a gana su promé wante di oro i tambe e ‘platinum glove’ den su promé temporada kompletu den Liga Grandi.
Tambe Simmons a bira e di tres persona den e ultimo 30 añanan ku ta gana e premio di Solo Briante otorgá pa Radio Hoyer. E premio aki, ta keda otorgá na persona nan ku a sobresali na un forma hopi spesial i eksepshonal. E otro ganadónan di e premio aki tabata Churandy Martina na 2008 i Rignald Recordino na 2011.


text:
WILLEMSTAD — Liga MCB Segundo Divishon lo ranka sali djaluna 2 di mart ku un tremendo partido entre Vesta i Caribbean International University. E partido aki lo tuma lugá na tereno di FFK mitar di 8 di anochi i entrada ta grátis.
E ekiponan ku ta partisipá na Liga MCB Segundo Divishon ta lo siguiente:
- C.H. Mahuma
- U.D. Tera Kora
- New Song
- Inter Willemstad
- Marquita
- De Koning
- Sta Cruz
- Indekor
- Vesta
- Caribbean International University
E kampionato di 2e divishon ta wòrdu hunga manera esun di 1e divishon. I ku e ekipo Kampion di 2e Divishon ta pasa pa hunga Promoshon/ Degradashon.
E ekipo ku sali na nr. 10 di 2e divishon ta bai hunga weganan di promoshon/ degradashon kontra di e ekipo kampion di 3er divishon.
E aña aki e kampionatonan di Liga MCB Terser Divishon ta wòrdu hunga separá. E kampionatonan aki ta pone pa kuminsá den luna di aprel 2015.


text:
Kòrsou ta bolbe pèrdè ku skor di 1 pa nada kontra Antigua den un wega ku Kòrsou mester a gana. Den e promé partido kontra Antigua Kòrsou a pèrdè ku skor di 5 pa 2. Ku e wega pèrdí aki Kòrsou tin un rekòrt di sero wega gana i tres wega pèrdí. Faltando tres partido mas esaki ta nifiká ku Kòrsou no ta pasa pa e siguiente ròndu di klasifikashon pa mundial Brazil 2014. Pa logra pasa pa e siguiente buèlta di e klasifikatorio pa mundial bo mester gana bo grupo.
Dikon Kòrsou ta keda eliminá? Tantu Haiti komo Antigua a gana tur tres di nan promé partido nan i konsekuentemente nan tin 9 punto kada un. Ainda Kòrsou falta hunga tres partido pero ku e wega pèrdí kontra Antigua, Kòrsou mester gana tur su siguiente tres partido nan i spera ku Antigua ta pèrdè tur su tres siguiente partido nan pa asina forsa un empate na 9 punto ku Antigua. Pero pa Antigua pèrdè tur tres di su siguiente partido nan ta nifiká ku Haiti ta gana por lo mínimo dos partido, teniendo na kuenta ku Antigua ta hunga kontra Haiti nan último dos partido nan di klasifikatorio pa mundial 2014. Ku Haiti ganando por lo mínimo e último dos partido nan ta sufisiente pa nan yega 12 punto i asina gana e grupo. Meskos ta konta den e kaso ku Haiti pèrdè su último tres partido nan, e ora ei Antigua ta gana por lo mínimo dos i asina gana e grupo.


text:
Resultadonan di Beisbòl Profeshonal Hapones Nippon ayera:
- Tokyo Yakult Swallows a derota Yomiuri Giants ku skor di 6-4
Ku un honron solitario, konektá den di shete entrada, Wladimir Balentien ta bek liderando e tabla di mas honron konektá e temporada aki. Den e partido Wladimir a konektá dos hit den tres turno na bate ku dos base por bola i un kareda empuha. Wladimir tin un promedio di .286 ku 14 honron i 26 kareda empuha
- Orix Buffaloes a gana Rakuten Golden Eagles ku skor di 2-1
Andruw Jones a konektá un hit den tres turno na bate ku un base por bola den e partido aki. Ku 12 honron, Andruw ta empatá ku Brad Eldred na di tres lugá pa mas honron konektá. Andruw tin un promedio di .233 ku 12 honron i 29 kareda empuha
Resultadonan di Beisbòl Liga Grandi ayera:
- Detroit Tigers a derota Baltimore Orioles ku skor di 4-1
Jonathan Schoop a konektá un hit den tres turno na bate ku un base por bola. Jonathan tin un promedio di .232 ku tres honron i 14 kareda empuha
- Los Angeles Angels a gana Philadelphia Phillies ku skor di 4-3
- New York Mets a derota New York Yankees ku skor di 12-7
- Cleveland Indians a pèrdè di Toronto Blue Jays ku skor di 5-4
- San Diego Padres a derota Cincinnati Reds ku skor di 2-1
Roger Bernadina a drenta komo supstituto defensivo i no tabata tin turno na bate
- Boston Red Sox a pèrdè Minnesota Twins ku skor di 8-6
- Colorado Rockies a pèrdè di Kansas City Royals ku skor di 5-1
- Pittsburgh Pirates a pèrdè di Milwaukee Brewers ku skor di 5-2
- Texas Rangers a pèrdè Houston Astros ku skor di 8-0
- Chicago Cubs a pèrdè di St. Louis Cardinals ku skor di 4-3 den 12 entrada
- Washington Nationals a pèrdè di Arizona Diamondbacks ku skor di 3-1
- Chicago White Sox a pèrdè di Oakland Athletics ku skor di 11-0
- Miami Marlins a pèrdè di Los Angeles Dodgers ku skor di 7-1
Kenley Jansen no a picha den e partido aki
- Tampa Bay Rays a derota Seattle Mariners ku skor di 2-1
- Atlanta Braves a gana San Francisco Giants ku skor di 5-0
Andrelton Simmons a konektá un hit den kuater turno na bate ku un kareda empuha. Andrelton tin un promedio di .260 ku tres honron i ocho kareda empuha
Partidónan di Liga Grandi pa awe:
- Detroit Tigers kontra Baltimore Orioles
- Los Angeles Angels kontra Philadelphia Phillies
- Colorado Rockies kontra Kansas City Royals
- Chicago White Sox kontra Oakland Athletics
- Tampa Bay Rays kontra Seattle Mariners
- Washington Nationals kontra Arizona Diamondbacks
- Atlanta Braves kontra San Francisco Giants
- Cleveland Indians kontra Toronto Blue Jays
- New York Mets kontra New York Yankees
- San Diego Padres kontra Cincinnati Reds
- Boston Red Sox kontra Minnesota Twins
- Pittsburgh Pirates kontra Milwaukee Brewers
- Texas Rangers kontra Houston Astros
- Chicago Cubs kontra St. Louis Cardinals
- Miami Marlins kontra Los Angeles Dodgers
Breve:
Liga Menor Tripel A
- Didi Gregorius no a konektá hit den kuater turno na bate, ku un kareda anotá pa Reno Aces. Didi tin un promedio di .291 ku tres honron i 17 kareda empuha
Liga Menor Dobel A
- Sharlon Schoop a konektá dos hit den sinku turno na bate pa Bowie Baysox. Sharlon tin un promedio di .306 ku dos honron i ocho kareda empuha
- Curt Smith no a konektá hit den tres turno na bate pa Springfield Cardinals ayera. Curt tin un promedio di .265 ku tres honron i 17 kareda empuha
Liga Menor Klase A
- John Polonius a konektá su promé honron di temporada den un partido kaminda e pelotero a bai di 4-2, ku dos kareda anotá i dos empuha. John tin un promedio di .169 ku un honron i seis kareda empuha
- Christopher Garia no a konektá hit den tres turno na bate, ku un base por bola i un base roba ayera pa Myrtle Beach Pelicans. Chris tin un promedio di .320 ku 12 base roba
- Carlton Daal a konektá un hit den kuater turno na bate pa Dayton Dragons. Cartlon tin un promedio di .317 ku 12 kareda empuha


text:
Willemstad Curacao: 14 di September Eric Garcia ta rekobra su libertat temporal, esaki di akuerdo ku Wes-komisario ayera djamars 13...Read more
"Henter comunidad por sinti e efecto di e problemanan na nos pais bisiña. E ekipo di monitoreo, den e materia...Read more
Willemstad Curacao: Djamars den oranan di mardugá un unidat polisial ku tabata kore riba Schottegatweg-Noord a tuma nota di dos...Read more
Dialuna anochi na Curacao a tuma luga un reunion di urgencia na conseho di Minister pa delibera riba e situacion...Read more
Dialuna den careda di 8 or anochi bomberonan cu urgencia a keda despacha pa Centro Pro Arte den Schouwburgweg unda...Read more
Willemstad Curacao: Curoil a tuma nota di algun broadcast cu ta bayendo rond caminda ta spierta comunidad pa bay tank....Read more
Willemstad Curacao: Diasabra pasa di 12 or marduga autoridadnan a presenta cu urgencia a presenta na Howard Johnson debi cu...Read more
Willemstad Curacao: Outoridatnan atendiendo ku kaso kaminda homber tabata benta kantu di kaminda pega ku un roi. Kiko presis a...Read more
Willemstad Curacao: Outoridatnan a bai den kareda di 11:25 awe mahinta Van Krimpenlaan ku ta keda den suffisant pa aksidente...Read more
Willemstad Curacao: Relashoná ku e reunion solèm ku tradishonalmente ta tene na okashon di apertura di e aña Parlamentario. Nos...Read more
Willemstad Curacao: Polis ku outorisashon di Fiskal di Ministerio Públiko ta pidi búskeda di e sospechoso, Cristefer Simeon Martina, (alias...Read more
Willemstad Curacao: E dianan aki outoridatnan ta mas skèrpi ku nunka pa esnan ku ta bini for di laman, subi...Read more
WILLEMSTAD - Ex minister di Husticia di Gabinete Schotte y actual miembro di Parlamento pa Pueblo Soberano, Elmer "Kade" Wilsoe,...Read more
Willemstad Curacao: Tabata awe mainta 9:32 ku sentral polis a dirigí vários patruya bai kaya Heldu na Souax pa atendé...Read more
WILLEMSTAD – Djasabra ultimo, miembronan di SOV Brandweer a kontribui ku Casa Manita, despues di a risibi un petishon serka...Read more
WILLEMSTAD – Corte lo trata riba diaranson, dia 30 di November 2016, pa 8’or di mainta, e peticion di Ministerio...Read more
Willemstad Curacao: Djasabra dia 3 di sèptèmber den oranan di mardugá alrededor di 04.45’or, polis a risibí notifikashon di un...Read more
Willemstad Curacao: Djaweps atrobe outoridatnan mester a bai ku man duru riba esnan ku ta wèlga na Post 5 despues...Read more
Desde dialuna tabata tin accion dilanti di porta di refineria Isla na Corsou. No ta trata aki di trahadonan di...Read more
Willemstad Curacao: Marduga den kareda di 4:45 outoridatnan a bai ku urgensia kaya Florin na Souax despues ku informashon a...Read more


text:
Kralendijk – Dentro di poko Boneiru ta distinguí kuater nivel di riesgo pa biaheronan ku ta bini e isla ku avion òf boto. E isla ta distinguí pais ku un nivel di riesgo hopi abou, abou, haltu i hopi haltu. Ta hasi distinshon tambe entre biahero ku ta kompletamente bakuná i biahero ku no ta kompletamente bakuná. E distinshon den kuater nivel di riesgo ta drenta na vigor for di djasabra 17 di yüli 2021, dentro di poko ta anunsiá e lista di pais di riesgo. For di 17 di yüli 2021 biaheronan for di 12 aña bai ariba ta obligá pa hasi tèst. Tur biahero pa Boneiru mester yena un Deklarashon di Salú entre 48 i 72 ora promé ku salida riba www.bonairecrisis.com.
Riesgo hopi abou
Biaheronan ku a bakuná i biaheronan ku no a bakuná for di paisnan ku riesgo hopi abou no tin mester di hasi tèst.
Riesgo abou
Biaheronan ku a bakuná for di paisnan ku riesgo abou no tin mester di hasi tèst. Biaheronan ku no a bakuná for di paisnan ku riesgo abou mester hasi un tèst di PCR dentro di 72 ora promé ku yegada na Boneiru, e resultado mester ta negativo.
Riesgo haltu
Biaheronan ku a bakuná for di paisnan ku riesgo haltu mester hasi un tèst di PCR dentro di 72 ora promé ku yegada. Biaheronan ku no a bakuná mester hasi un tèst di PCR dentro di 72 ora promé ku yegada i un tèst antigéniko na yegada na Aeropuerto Flamingo. Si hasi e tèst di PCR 24 ora promé ku salida, e ora ei ta anulá e obligashon pa hasi e tèst antigéniko na yegada.
Riesgo hopi haltu
Biaheronan ku a bakuná for di paisnan ku riesgo hopi haltu mester hasi un tèst di PCR dentro di 72 ora promé ku yegada. Biaheronan ku no a bakuná for di paisnan ku riesgo hopi haltu mester hasi e tèst di PCR dentro di 72 ora promé ku salida i e tèst antigéniko na yegada na Aeropuerto Flamingo. Si hasi e tèst di PCR 24 ora promé ku salida, e ora ei ta anulá e obligashon pa hasi e tèst antigéniko na yegada. Tur biahero ku a bakuná i biahero ku no a bakuná for di paisnan ku riesgo hopi haltu mester hasi un tèst di PCR grátis riba e di 5 dia despues di nan yegada.
Biaha ku boto
Pa biaheronan ku ta biaha ku boto pa Boneiru ta difísil pa hasi un tèst di PCR 72 ora promé ku yegada. Nan tin mag di hasi e tèst 72 ora promé ku salida, i un tèst antigéniko na yegada na e isla.
Lesa tambe:
- Bonchi Boneiru ke produsi kòfi di kalidat haltu na Boneiru
- Flamingo Airport porfin ta bai haña left sofistiká pa ròlstul
- Tera Barra ta regalá 500 palu di Watakeli
- A selebrá Dia di Emansipashon na Isla’Riba
- Registro Sivil ta habri ora èkstra pa rekuperá sitanan pèrdí pa motibu di mal wer


text:
The content originally appeared on: Diario
Julie Wever, director tecnico y comercial, ta splica:
ORANJESTAD (AAN) – Fundacion Cas pa Comunidad Arubiano (FCCA) a tene un conferencia di prensa Diabierna, den cual a participa señora Julie Wever, Director Tecnico y Comercial; señor Giovanni Anthony, Director Financiero y di Asunto General, y señora Mayra Janga, Hoof di Hipoteca.
Señora Wever a cuminza pa anuncia un pakete atractivo di hipoteca na un interes reduci, cu FCCA a introduci. E dama a subraya cu FCCA tey pa yuda e pueblo.
“FCCA ta existi pa mas di 40 aña cu e meta pa yuda tur nos ciudadanonan pa yega na nan mesun cas, sea traha, cumpra of huur casnan traha door di FCCA.
Durante su añanan di existencia, FCCA a duna hopi famia oportunidad pa yega na un cas, conforme nan entrada. Actualmente, FCCA tin un gerencia nobo cu hunto cu su personal, ta trahando diligente pa ofrece un servicio y producto pa ofrece na comunidad di Aruba, miho.
Nos a conciente di e situacion economico cu nos pais, actualmente, ta pasando aden. Y pa cumpli cu e deseo di FCCA su clientenan, FCCA ta presenta su pakete atractivo nobo di hipoteca”, señora Julie Wever a señala.
E dama a sigui splica cu e pakete aki ta encera un interes reduci di hipoteca, un seguro na alcance di cada cartera y un aprobacion hopi lihe riba e peticion di hipoteca.
“Ademas, FCCA, ta ofrece conseho y yudanza, na momento di construi bo cas. Nos ta traha tambe cu varios partners cu ta ofrece tambe, descuentonan atractivo. E pakete aki, su beneficio ta cu e cliente ta paga un suma mensual mas abao. Nos tey pa yuda bo. E ta pa clientenan nobo y existente di FCCA”, Wever a reitera.
El a agrega cu e ciudadanonan cu kier cumpra un cas, tereno, remodela of renova nan cas, landscaping, cura, panel di solo, por aplica pa e pakete nobo aki. Cliente existente cu tambe kier haci algun renovacion na cas, por aplica pa e pakete nobo aki. Cada un caso lo wordo analiza, y lo ofrece un interes reduci. Pa aplica, lo mester presenta documentonan manera: ID valido, salario slip, papel di censo, y rapport di taxation.
“Di e manera aki, FCCA ta contribui tambe na bienestar di e economia di Aruba. Ya e cliente por spaar mas placa y tin mas espacio financiero. FCCA ta conoci pa su guia den henter e proceso di construi of remodela bo cas. Nos profesionalnan ta cana man den man cu nan cliente. Ademas, FCCA ta inverti tambe pa mehora nos servicio, y awor por ofrece un servicio mas rapido na comunidad di Aruba”, señora Julie Wever a reitera.


text:
The content originally appeared on: Diario
Ley tin un solo interpretacion pa tur cu mester atende cune — *Glenbert Croes mester retira durante e proceso di investigacion legal — *Maneho legal di un situacion describi den ley ta na disputa directo
ORANJESTAD(AAN)- Na uno di e momentonan mas importante den historia di sobrevivencia di Aruba, otro bom ta rementa pa crea e oportunidad pa oposicion crea un piñata pa haya voto y pa un Ministro trata na hustifica pa su mes.
Ayera Ministerio Publico a anuncia cu a cuminsa cu un “feitenonderzoek”, un investigacion di hechos pa decisionnan cu a wordo tuma dor di Minister Glenbert Croes.
Ministerio Publico no a lansa un sospecho contra Ministro Glenbert Croes, pero un investigacion ta wordo haci entorno un caso den cual e ta central.
Pa por bisa si Ministro Glenbert Croes a actua corectamente of no, Ministerio Publico mester investiga kico a pasa y a base di kico ta cuminsa cu un investigacion cu tampoco por wordo habri sin mas contra un persona.
For di momento cu Ministerio Publico a start un investigacion den un asunto den cual decision di Glenbert Croes ta importante, e mester a tuma su retiro y su partido y coalicion, mester a mira con ta atende cu e continuacion di gobernacion mientras e investigacion ta tuma su curso.
Cu un persona cu ta wordo investiga dor di autoridad no por keda den Gobierno of Parlamento, ta un posicion cu DIARIO a asumi a base di e pakete di normanan y balor, cu ta vigente pa Aruba.
E hecho cu Aruba tin un Miembro di Parlamento den persona di Benny Sevinger cu ta acusado di Husticia, no ta hustifica pa Aruba tin tambe un Minister kende ta parti di un investigacion, cu mester trece claridad.
Nos punto di partida ta, cu Aruba ta un Estado di Derecho, un Estado di Ley, cu ta duna autoridad na e tres alanan di gobernacion, pa dicidi con mester actua den cada cirsumstancia.
Nos punto di partida ta keda, cu mester defende e reputacion intachabel di Aruba como pais, cu for di momento cu el a acepta su Status Aparte a wordo confronta cu situacionnan cu a trata di pone e tremendo reputacion di e pais na duda.
E hecho cu Aruba a bira pais sin e economia cu Lago tabata sostene, tabata tin su efectonan.
Ainda por corda, cu e prome gobierno di Aruba a introduci supuesto inversionistanan pa Aruba, cu a mira con informacion di Interpol a pone Mafia na careda pasobra e supuesto inversionistanan tabata Mafia.
Hotelnan a cuminsa yena Aruba, cu awe no a resta caminda pa hende cana. Den esaki, nomber di Aruba casi a basha abou cu e proyecto Beta.
Investigacionnan serio manera di e Fondo Desaroyo Nobo San Nicolas nunca a termina mientras 1.6 Biyon di Aruba a wordo entrega dor di mayoria di Parlamento di Aruba na nan lider Prome Ministro Mike Eman pa e gasta manera e kier.
Kende a gosa di e fondo di 1.6 Biyon te awe no ta conoci. DIARIO semper a insisti pa e rapport aki wordo investiga dor di Ministerio Publico, cu ta e aparato di investigacion pa husticia wordo haci na Aruba.
Durante ultimo añanan, investigacion di figuranan politico ta afecta e imagen y bienestar di Aruba, cas di Arubianonan cu a gosa di reputacion internacional.
E forma pa mustra mundo cu Aruba ta keda un Estado di Derecho ta, pa sostene e base di principionan.
Den casonan di investigacion den cual nomber di politiconan ta wordo menciona, DIARIO a para firme cu un politico mester retira na momento cu e ta parti di un investigacion, manera ta e caso actualmente cu Glenbert Croes, kende a splica publicamente cu e no a comete un acto contra ley.
Sinembargo, ta keda na autoridad pa retira e investigacion a base di e declaracion di Glenbert Croes, cu segun nos principio mester hala atras a base di e principio cu un politico cu un posicion activo den Gobierno of Parlamento, no por ta na disputa.
Si resulta cu e investigacion no tabata tin motibo, e ta bolbe den su funcion.
Siglo 21 a trece hopi turbulencia pa Aruba como Estado di Derecho. Mantencion di Estado di Derecho, ta e instrumento mas importante pa fortalece futuro di e pais.
Ta keda pa nos un pregunta cardinal. Pakico un “feitenonderzoek”, un investigacion di hechos, mara na un ley cu ta papia idioma cla?


text: Diahuebs madruga a drenta informe di cu tin un Chevrolet Trax coriendo malo riba caminda di Sabana Grandi bay pabao, mesora a dirigi un patruya di Santa Cruz den e direccion ey. Un rato despues a compronde cu e auto a subi caminda grandi bay direccion Oranjestad, esey a pone cu a alerta un patruya di Oranjestad tambe. Un otro informe a drenta cu e chauffeur a drenta Stadionweg y eybanda a perde for di bista. Ambos patruya a busca den Dakota y despues di un rato a señal’e dilanti Panaderia del Pueblo den Guyabastraat. Eynan polis a bay atende e chauffeur kende a bin resulta un hende di edad y e ta ok. Despues di a haya sa esey a lague sigui su rumbo.


text:
Diabierna ultimo, dia 13 di mei 2022, Weganan Escolar den un bachi nobo a wordo lansa, WE ARUBA. Alabes nos a sera conoci cu e mascota di e weganan, esta WÉWÉ. WÉWÉ ta representa un prikichi cu ta un parha hopi conoci, y cu pa e weganan lo bay ta hopi cariñoso, stimando nos muchanan y sigur ta bay trece alegria cerca nos nan durante WE Aruba.
Mi a encanta e bachi nobo cu Olimpiada Escolar a haya. Tremendo renobacion di e concepto, y mi ta sigur si nos tur apoya esaki e lo ta un exito rotundo. Nomber nobo, jingle, promo, mascota, programa pa scol preparatorio, basico y avansa, un apertura cu ta premira di bira algo excepcional bou coordinacion di JF Montoya di DCA, uniform pa tur scol, premionan atractivo (te cu Awg. 7.500,-) y mucho mas. Mi a keda berdaderamente encanta. Sigur e formato a manda mi den mi recuerdonan caminda den pasado nos tabatin stadion y veldnan yen durante Olimpiada Escolar. Mucha y maestronan di scol, mayor y famianan tur apoyando nan deportistanan y creando un dushi ambiente. Un ambiente di union y competencia deportivo, midiendo forsa riba tereno y tambe di apoyo y tur cu e deseo pa gana. Mi ta anhela pa experencia esaki atrobe.
Laga nos tur reserva den agenda dianan 17 pa 25 di Juni binidero y ban sostene nos mucha y hobennan. Lo tin competencia pa alumnonan di scol preparatorio, basico y avansa, den ocho diferente disciplina.di deporte. Scol preparatorio lo participa den ‘kids run’ y ‘kids athletics’. Scol basico lo competi den futbol, volleyball, basketball, beach tennis, badminton, dammen y ‘kids run’. Scol avansa ta participa den baile deportivo y baseball.
Nos tur tin yiu, nieto(a), subrino(a), iha etc. Ban durante e siman aki apoyanan of nan scol y haci WE Aruba algo grandi. Ban aporta na logra un di e metanan di WE Aruba cu ta pa promove deporte bou di nos alumnonan di scol preparatorio, basico y avansa. Ban brinda deporte e oportunidad pa enberdad ta un motor pa crea amistad, forma futuro lidernan pa nos comunidad, fomenta caracteristicanan positivo y crea nucha y hobennan mas sano.
Di awor caba mi kier a felicita y gradici tur scol y maestro pa nan participacion y dedicacion. Un aplauso pa boso. Mi kier a termina cu palabra di pabien na Minister Endy Croes, IBiSA y DCA pa e concepto nobo aki y deseanan tur clase di exito cu e preparacion y organisacion pa WE Aruba 2022.


text:
ORANJESTAD; Minister Endy Croes a tuma nota di e rueda di prensa di sindicatonan e porta bos di Douane, sr. Edward Maduro di sindicatonan den union a purba crea e impresion caminda e la tira riba e werksters di SKOA caminda e la referi cu e comision y e comison no tin nada cu e la check esaki cu sra. Josephine Albertus di SIMAR y e comision no ta serio.
E mandatario a sigui bisa; mi ta compronde nan lucha y mi ta sostene nan lucha di 12.6% pero e no mester bay a costo di gañamento. Minister Endy Croes a expresa cu un lucha bo ta hibe cu sinceridad y respet. Nan ta bisa semper cu e respet cu bo ta duna ta e respet cu bo ta haya. Minister Endy Croes a expresa cu pa e comision cu sr. Maduro ta referi na dje, e Mandatario ta bin dilanti pa splica cu tin un Ministeriële Beschikking ‘MB’ e comison aki ta existi y ta den pleno negociacion y reunionnan pa resolve e problematicanan di e werksters di SKOA y trese un conseho final e luna aki ainda pa Ministerio di Enseñansa.
E comision ta consisti di diferente departmento entre otro; representante di Departamento di Finanzas, Departamento di Recurso Humano (DRH), director di Directie Wetgeving en Juridische Zaken (DWJZ) sr. George Croes, director di Centrale Accountantsdienst Aruba (CAD) sr. Roland Pang, director di DUOS, sr. Juni Figaroa, Stichting Katholiek Onderwijs Aruba (SKOA) a manda tres representante entre nan un abogado y di Ministerio di Enseñansa y Deporte a apunta dos persona: un hurista di ministerio,sr. Alfonso Steenen y externo un register accountant Anthony Croes, di Plus Accountants di e forma aki por tin un bon ‘draagvlak’ pa atende cu e tema.
Minister Endy Croes kier a reacciona riba sr. Maduro; si sr. Maduro ta considera cu e directornan aki di e departomanetonan cu a wordo nombra como nada, ta keda sr. Maduro su persona su pensamento, pero si bo duna nan respet y tempo nan por resolve e problematicanan aki. Diaranson Minister Endy Croes a reuni cu SEPPA pa un ‘update’ basta extenso referente comision aki con avansa e trabounan ta. Ademas SEPPA ta representa e werksters di SKOA.
E Mandatario a sigui bisa: nan tin un lucha, mi ta compronde nan lucha, mi ta sostene nan lucha. Nos tin compromiso cu Hulanda unda cu Hulanda a presta nos mil miyon caba pa salvaguardia e pueblo aki den traspaso durante e pandemia. Nos tin cu presta 300 pa 400 miyon mas e aña entrante pa nos por caba di sali afo poco poco y condicionnan un di nan ta e 12.6% mi no ta bay mucho profundo den esaki Minister Presidente a papia hopi di esaki, pero si mi ta kere hiba un lucha cu honor cu argumento y cu berdad, pero fomenta odio y gañamento contra profesionalnan cu ta sinta na mesa cu ta trahando pa trece un solucion. ‘No ta na su luga e momentonan aki den december unda nos ta pidi pa trankilidad y paz’, e Mandatario a finalisa.


text:
WILLEMSTAD – Despues ku luna pasa nos selekshon nashonal senior a sa di klasifiká komo number un den su pul pa e weganan di CFU Men’s Caribbean Cup Tournament, nos selekshon ta kla pa su kompromisonan den e di 2 buèlta di e weganan aki.
E weganan aki lo tuma lugá na Guadeloupe i nos selekshon nashonal a biaha djaluna, 6 di òktober i ta regresá dia 13 di òktober próksimo.
Despues di yegada di 8 hungadó for di Hulanda, 1 di Bangkok i 1 di Rumania ku a bin pa reforsá nos selekshon, nos ta kla pa kumpli ku e weganan di e segunda buèlta.
Nos pul ta konsistí di e siguiente paisnan; Guadeloupe, St Vincent & The Grenadines, Martinique i Kòrsou.
Skema di weganan:
Nos selekshon nashonal di senior ta konsistí di un grupo di 19 hungadó ku ta wòrdu dirigí pa Sr. Ingemar Pieternella ku ta e direktor tékniko di e selekshon aki i Sr. Jozef Nivillac ku ta e asistente di e direktor tékniko.
Tambe a biaha huntu ku e selekshon Sr. Etiënne Siliee ku ta e advisor di e parti tékniko, Sr. Sherwin Martina ku ta esun enkargá ku e materialnan di e selekshon, un masahista kual ta Sr. Clinton Leocadia i e hefe di delegashon ku ta Sr. Remfis Donker, miembro di direktiva di FFK.
Nos selekshon ta konsistí di e siguiente hungadónan:
1. Ashar Bernardus
2. Shannon Carmelia
3. Germaine Geerman
4. Mickey Fecunda
5. Luidjino Hoyer
6. Joel Victoria
7. Rowendy Sumter
8. Gianluca Maria
9. Kenneth Kunst
10. Charlton Vicento
11. Shelton Martes
12. Derwin Martina
13. Prince Mathilda
14. Jervine Mook
15. Gevaro Nepomuceno
16. Jarzinho Pieters
17. Jason Wall
18. Soranly Thomsjansen
19. Vidarel Merencia
FFK i MCB kier a deseá nos selekshon senior tur klase di éksito i tin sigur ku nan lo sigui hasi e bon trabou na Guadeloupe den e segundo buèlta di CFU Men’s Caribbean Cup Tournament meskos ku nan a hasi luna pasa na Puerto Rico.


text:
Nos ta den temporada di fiesta y Aruba Incense ta informa cu nan t’ey. Luna di december nan tin un servicio extra pa acomoda e clientenan cu tin diferente orario y p’esey e orario ta di dialuna pa diasabra, fo’i 8:30 di am pa 6:30 pm. Y diadomingo fo’i 9:00 am pa 4:00 pm.
Propietario di Aruba Incense, Diana Welhous-Sanchez a comenta cu semper tin tur pakete pa habri un aña positivo, cu extracto bon, sea tanto pa curpa, pa cas y pa negoshi.
Aruba Incense ta cla y prepara pa duna un bon servicio. Segun Diana, tur aña e ta haci mas y mas pa duna semper un servicio mas optimal.
Den Aruba Incense por haya tur cos y mas. Tambe pa esunnan cu kier algo special, nan por manda un whatsapp na 5674999 y lo haci un pakete exclusivo pa nan.
Semper Diana t’ey pa duna un conseho y dependiendo cada necesidad ta yuda kico e cliente por uza. Esey ta loke e ta haci. Si no haya Diana, e ora ey por traha un cita pa haya un servicio personalisa.
Aruba Incense tin un pakete special pa cas, pa asina habri aña positivo. E ta consisti di bela di prosperidad, awa di shete sorto, cu no por falta. Tambe tin un par di sencia como tambe amulet pa yama prosperidad na port’i cas.
Diana ta invita henter comunidad pa pasa bishita Aruba Incense y t’ey keto bay pa duna semper e servicio cu nan merece y e servicio cu t’asina gusta.
Aruba Incense ta situa den e parkeerplaats di Plaza Bookshop na Dakota. Si bo mester informacion y guia riba sencia y loke bo tin mester sea pa bo cas, negoshi of pa un regalito pa fin di aña.


text:
ORANJESTAD: Diarason atardi den un reunion ameno Minister di Enseñansa y Deporte Endy Croes a reuni sra. Ingela Laclé pa un proyecto di hofi na scol. E meta di e proyecto ta pa educa y conscientisa nos muchanan di scol nan basico di e importancia di planta. Sra. Ingela a comparti cu e tin 720 diferente sorto di simia. E muchanan ta planta un simia te produci fruta y berdura. ‘E ta un proyecto bunita, y por conta cu e sosten di Ministerio di Enseñansa.
Un mucha cu sa sembra, den futuro e sa con pa cosecha.


text:
Detenshon relashoná ku entre otro atrako.
KOMUNIKADO DI PRENSA 289/2022
7 yüni 2022
Detenshon relashoná ku entre otro atrako.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Kontinuando ku un investigashon relashoná ku un kaso di atrako i menasa ku a keda
kometé dia 25 di mei 2022, na un toko riba F.D. Rooseveltweg i tambe posishon di arma di
kandela, polis a detené dos hòmber sospechoso.
Djamars 7 di yüni 2022 alrededor di 15.45’or, personal di tim di aresto a detené na e
krusada Snipweg / Matanciastraat dos hòmber sospechoso relashoná ku e kaso ariba
menshoná.
Ta trata di e hòmber nan;
K.P.M.G. di 65 aña di edat;
R.N.M.P. di 22 aña di edat, ámbos nasé na Kòrsou.
Despues di detenshon personal di e tim di atrako a tene entrada hudisial den un kas na
Shawneeweg i a haña i konfiská artikulonan ku ta di importansia pa e investigashon.
A presentá e sospechosonan dilanti un fiskal ouksiliar i despues di interogashon e hòmber
K.P.M.G. a rekobrá su libertat i a ordená enkarselamentu di R.N.M.P. pendiente di mas
investigashon.


text:
Lokal
Shantienne, di dos ruman Frans asesiná na Rotterdam….
ROTTERDAM. Menos ku un siman a pasa na Ulanda, ku tabatin otro asesinato di hoben antiano di 34 aña di origen boneriano den Nassauhaven na Rotterdam durante un free-for-all den kual a Santienne tambe a partisipa pero a paga esaki ku su bida.
E pagina digital ‘Boevennieuws’ku ta spesialisa den notisia di krimen a konfirma identidat dje viktima ku ta Shantienne ta ruman di Merwin Junny Frans kende tambe a muri asesiná dos aña pasá.
E pistolero ku nan ta buskando te ainda ta fugitivo a bai tras dje viktima Santienne kende a kore bai pero den bógt di Persoonsstraat den e bario Feijenoord ela slep kai i su rivalnan ku tabata persiguié den outo a hole nan chèns i a basha bala riba nan viktima.
Sinembargo awendia den e barionan peligroso na Rotterdam kasi tur kas tin kámera i den e kaso aki e aparato a graba henter e episodio kaminda por mira praktikamente sintá den palko kon e pistolero ta lòs henter un kashi di bala riba Shantienne kende ta sak den otro i muri.
Seguidamente e matón a kore bai i a drenta den un outo koló di plata ku motor sendé kla pa start sali pa dies minut despues polis haña e outo kimá riba Feijenoordkade.
Awe mainta habitantenan dje bario ainda tabata tembla di miedu pasobra nan a sinta mira loke a pasa for di sala di kas kaminda nan tabata mira televishon.
Doño di e restorant turko Barbados a konta ku su klientenan tabata sinta wak futbòl na televishon ora ela tende un ráfaga di 4 tiru dilanti di su kas. E arma a zona „Taktaktaktak” i tur hende a kore bai bentana i e turko a sera porta na yabi mesora.
Ayera mainta mes polis a haña e outo den kual e pistolero a yega na Feijenoordkade.
E famianan di Shantienne a yega e sitio rapidamente igual ku ambulans pero no por a hasi nada mas. Merwin ‘Junny’ Frans
No ta promé biaha ku e famia ta pèrdè yu den forma violento ku arma di kandela. Shantienne Frans ta ruman Merwin ‘Junny’ Frans ku kriminalnan a likidá dia 19 di mei 2020.
Pe asesinato aki korte a kondena Michelangelo B. i Anderson B. na 18 i 17 aña respektivamente.
E duo maton a sinta warda Merwin (30) den un bùs banda di su kas den e bario Bramentuin na Rotterdam i ora Merwin a Sali for di kurá pa bai su outo nan a tir’é mata. E tirunan a lanta su mama i ruman muhé for di soño i nan a Sali mira nan yu i ruman sangra muri. Asina Shantienne Frans tambe a mira su ruman muri dos aña pasá.
Dia tabatin e kaso kontra e dos sospechosonan dje likidashon di Merwin ‘Junny’ Frans polis mester a detené Shantienne pasobra ela habri porta di sala pa buska moda di bati un dje matonnan. Nunka polis a haña sa pa ki motibu a likidá Merwin ‘Junny’ Frans i ta ken a duna òrdu pa likid’é.
Lokal
Alumnonan di Skol Sint Antonius a traha modelo di lanthùisnan
WILLEMSTAD – Loke a kuminsá komo un simpel proyekto pa traha un modelo di e lanthùisnan di Kòrsou pa sera aña eskolar di e grupo 7 di Skol Sint Antonius, a bira un mega proyekto kaminda nan a kombiná varios abilidat pa no únikamente krea e edifisionan monumental, pero tambe kombertí den orador tokante di e pasado riku i e uso aktual di e lanthùisnan.
Tabata un reto i alabes un oportunidat pa koperá ku e muchanan i tambe nan mayornan, pa asina nan por a krea e artenan aki ku a impreshoná hopi ku a mira nan.
CIBC FirstCaribbean a sostené e proyekto, ku no únikamente a saka lo mihó di e alumnonan di Skol Sint Antonius, pero alabes a enkurashá e partisipashon aktivo di nan mayor i a stimulá nan interes den a pasado riku di Kòrsou. Bo por a mira e orguyo den a hobennan ora ku nan a kaba ku nan proyekto i tabata presentá esaki.
Skol Sint Antonius tin komo tradishon pa laga e alumnonan di grupo 7 na fin di aña eskolar hasi un proyekto kaminda ta reta e alumnonan pa demonstrá nan kreatividat. E proyekto di e aña aki a saka mas ku e kreatividat di e studiantenan. E studiantenan, den nan gran mayoria for di e barionan di Santa Maria i Seru Fortuna, a kombiná nan kreatividat riku, nan konosementu di historia, kalkulashon di midí i abilidat di presentá, pa krea i presentá nan proyekto. E proyekto di e studiantenan a bira punto di interes di henter famia kaminda mama i tatanan tabata kontribuí nan parti pa kombertí e modelo den un piesa di arte. E proyekto a logra ku e studiantenan mester a buska informashon, tantu tokante e pasado di e lanthùisnan pero tambe presente.
Tur e studiantenan a kombertí den orador ku bon konosementu di e lanthùis ku nan a traha i presentá.
Un di e maestronan di e klasnan di grupo 7 di Skol Sint Anonius a bisa ku e proyekto aki a saka e mihó for di e studiantenan.
E studiantenan a haña un oportunidat ekselente ku e proyekto aki pa demonstrá nan konosementu i abilidatnan riba varios tereno.
E koperashon den famia a krea un eksperensha úniko ku e hobennan aki lo keda kòrda pa hopi tempu. E maestronan a apresiá e sosten i koperashon di CIBC FirstCaribbean pa kompletá e proyekto ku tabatin un gran impakto riba e hobennan.
Lokal
Donashon di 50 mil Euro pa Fundashon ku ta kombati problematika di AIDS
Willemstad – Fundashon Plòns Kòrsou (FPK) a risibí un donashon di 50.000 euro durante e findishi ku a tuma lugá na Amsterdam Diner 2022.
Amsterdam Diner tur aña ta organisá e evento aki pa rekouda fondo pa yuda ku diferente proyektonan ku ta yuda pa kombatí e problemátika di HIV/Aids rònt mundu.
Durante di e diner presidente di FPK Harley Offerman a dirigi algun palabra na e publiko presente tokante e importansia pa tin sufisiente fondo pa por sigui yuda e pashèntnan ku ta HIV positivo.
E aña aki Fundashon Plòns Kòrsou a haña e oportunidat pa por forma parti di e findishi ku a tuma lugá durante e diner i rekouda un kantidat di 50 mil euro.
FPK tin 3 proyekto importante pa kuminsá kuné pa por yuda ku e problematika di HIV/Aids na Kòrsou. FPK a skohe e proyektonan basá riba e nesesidat ku ta biba bou di e organisashonnan Cura+, Salú pa tur i Famia Plania.
1. Konsientisá muchanan riba e topikó di HI/Aids
2. Minimalisá/ Eliminá e tabu di HIV/Aids na Kòrsou dor di konsientisá e komunidat i pone mas tantu informashon posibel disponibel
3. Tratamentu i remedi pa indokumentadonan
Esakinan ta 3 di hopi proyektonan ku FPK mester a skohé pa kuminsá kuné.
Lamentablemente ahinda e tópiko di HIV/Aids ta algu ku mayornan, famianan, amigunan i konosinan no ta papia over di dje ni buska informashon konkreto pa informá nan mes di e desaroyonan ku tin riba e tópiko super importante aki. P’esei FPK kier invitá bu pa bishitá e website fundashonplons.com ku nan a desaroyá den 4 idioma. Espesialmente den papiamentu pa tur persona por kompronde i informá nan mes bon.
FPK ta sumamente kontentu ku e donashon ku nan a risibí pa por kontribui na un mihó bida i eksperensia pa e pashèntnan ku ta HIV positivo.
Lokal
Eugene Middelhof ta bandoná Wardakosta di Karibe Hulandes
WILLEMSTAD – Eugene Middelhof ta tuma despedida di Wardakosta di Karibe Hulandes den e Region Karibe. Esaki ta tuma luga 8 di yüli awor.
For di yüli 2017 Eugene Middelhof ta okupá e kargo di Direktor Suplente na Wardakosta. Den su puesto e tabata duna direkshon na diferente proseso dentro di e organisashon, manera entre otro e ‘bedrijfsvoeringsoverleg i e ‘Gemeenschappelijke Medezeggenschapsraad’ (GMR).
Siendo Direktor Suplente e tabata tambe Presidente di e konsulta ku GMR den e organisashon. E la sòru ku e órgano aki ta bon sigurá dentro di Wardakosta. Banda di esei el a esforsá su mes pa otro fasetanan importante den e organisashon, manera integridat, siguridat i medio ambiente, pero tambe el a sòru pa vários funshon den e staf di Wardakosta a ser okupá. Durante e último 5 añanan Eugene a desplegá su mes ku hopi energia i pashon pa Wardakosta i e la duna realse na e kredo ‘Samen Sterk’. E personal di Wardakosta ta gradisí Eugene pa su esfuerso i ta dese’é hopi éksito den su futuro karera.
Daily Nobo
Alumnonan di Skol Sint Antonius a traha modelo di lanthùisnan
Donashon di 50 mil Euro pa Fundashon ku ta kombati problematika di AIDS
Eugene Middelhof ta bandoná Wardakosta di Karibe Hulandes
Mama ku ruman di viktima mortal no-intenshonal no ta kobra kompensashon
Minister di Finansa di Aruba: Aruba ta manehá su finansa mihó ku Kòrsou
Gibi Bacilio na konferensia di mesa rondó na Hulanda: Awor sí Hulanda mester pidi pordon honesto Pa daño hasi durante eksklabitut…
Tur kaminda tin skarsedat di personal: Na unda tur trahadó di Hulanda a keda ?
Alumnonan di Skol Sint Antonius a traha modelo di lanthùisnan
Barcelona no ta entrega: Bayern ta pidi 60.000.000 pa “Lewa”…
Tin indikashon fuerte: Hulanda ainda lo no ta pidi despensa pa su pasado di esklabitut
Trending
-
Lokal5 days ago
Gibi Bacilio na konferensia di mesa rondó na Hulanda: Awor sí Hulanda mester pidi pordon honesto Pa daño hasi durante eksklabitut…
-
Lokal5 days ago
Tur kaminda tin skarsedat di personal: Na unda tur trahadó di Hulanda a keda ?
-
Lokal21 hours ago
Alumnonan di Skol Sint Antonius a traha modelo di lanthùisnan
-
Deporte5 days ago
Barcelona no ta entrega: Bayern ta pidi 60.000.000 pa “Lewa”…
-
Lokal5 days ago
Tin indikashon fuerte: Hulanda ainda lo no ta pidi despensa pa su pasado di esklabitut
-
Deporte4 days ago
Segun rumornan persistente: Feyenoord Ke Trese Tahith Chong…
-
International5 days ago
Putin a atvertí ku lo bai tin un di tres Gera Mundial si nan ataka Crimea
-
Deporte5 days ago
Segun hendenan ku ta na altura: Yankees lo hasi Judge pelotero miho pagá… No kontrakt largu si…


text:
Pronóstiko di tempu pa Kòrsou i bisindario bálido te djamars mainta 06:00 o.l., 3 di ougùstùs 2021.
Pronóstiko
Pronóstiko di tempu pa Kòrsou i bisindario bálido te djamars mainta 06:00 o.l., 3 di ougùstùs 2021.
Kompilá: djaluna 2 di ougùstùs 2021, 05:00 o.l. (09:00 UTC)
Tempu: Parsialmente nublá ku algun awaseru den ora di mainta. Mas aleu, bientu lo suplá un poko fuerte.
Temperatura máksimo lo alkansá 33ºC i temperatura mínimo 27ºC.
Solo ta sali 06:23 i ta baha 19:01 o.l.
Bientu: Entre ost i suitost i moderá te basta fuerte; forsa 4 te 5 (20 te 39 km/ora, 11 te 21 nudo). Ráfaga de bes en kuando fuerte te duru; forsa 6 te 7 (40 te 61 km/ora, 22 te 33 nudo).
Situashon general: Durante proksimo 24 ora un área di preshon haltu lo dominá e wer den nos region i lo sòru pa bientu basta duru. Sinembargo den ora di mainta temporalmente mas nubia lo pasa riba nos region i okashona algun awaseru riba Korsou.
Kondishon di laman: Moderá te lokalmente basta brutu ku altura di olanan entre 1 i 2.5 meter (3 i 8 pia).
Sistemanan signifikante di wer tropikal: Ningun.
Fenómeno spesial: Ningun.
Perspektiva te djarason mainta: Leve te parsialmente nublá i generalmente seku.
Meteorólogo: Abraham.


text:
Diabierna anochi patruya policial a duna chauffeur di un toyota agya blanco señal pa para pero e chauffeur a opta sigui hisando velocidad. Aki e patruya a sigui su tras cu sirena y luz pidiendo mas patruya pa duna un man.
Helicopter di Polis for di halto tabata sigui e auto y duna e polisnan informe con pa yega y den Ser’i Janchi a changa e auto y a logra detene e chauffeur y e pasahero. E polisnan a listra e auto completo, ambos sospechoso a keda transporta pa warda di Polis. E auto a keda tuma den beslag.


text:
Durante siman Mandatario di Enseñansa a reuni cu Rector di Universidad di Aruba, Dr. Viola Heutger hunto cu Presidente di Hunta di Supervision sr. Herry Koolman riba diferente tema. Inicialmente a repasa proyectonan di interes cu a wordo trata durante ‘4 Landenoverleg’ cu a tuma luga den luna di maart ultimo na Hulanda. A toca e tema di ‘regiegroep’ pa cu e proyecto ‘studiesucces’, e proyecto aki lo wordo organisa na Aruba den luna di september/october di e aña aki. Pa cu esaki Universidad di Aruba ta hunga un rol grandi, lo organisa y carga e proyecto aki cual lo tuma luga na Aruba.
Alabes a splica cu Universidad di Aruba a bishita Xavier University recien y a keda hopi impreciona cu e facilidad y calidad di enseñansa cu nan ta brinda. Xavier University tambe tin un programa actual di ‘verpleegkundige’ cu lo fit hopi bon pa yuda e problematica di Hospital. Banda di esaki e reunion a bay basta profundo riba futuro di e universidad y colaboracion entre Universidad di Aruba y Curaçao. Minister di Enseñansa a scucha tur e ideanan nobo cu hopi atencion y a priminti Universidad di Aruba cu semper e lo ta cla pa yuda te unda cu e por pa hunto brinda lo maximo oportunidad na nos studiantenan pa cu nan estudio y futuro.


text:
ORANJESTAD – Ex director di VNO pa Aruba y actual miembro di College voor de Rechten van de Mens desde 2017, Señora Geneviève Lieuw, , riba diamars 17 di mei 2022 a papia cu Gobernador di Aruba, Su Excelencia Alfonso Boekhoud, via MS Teams. Durante di e combersacion aki a papia principalmente tocante e derechonan humano denter di Reino.
E college ta supervisa cumplimento cu e derechonan humano na Hulanda y tin e deber legal di stimula ratificacion, implementacion y cumplimento cu e tratadonan di derechonan humano. E aña aki un di e puntonan di lansa di e college ta: ‘Derechonan humano pa tur hende denter di Reino’. Tur hende, sin importa unda nan ta biba den Reino, mester por tin y eherce e mesun derechonan humano. Aunke cu e college ta autorisa solamente na Hulanda y na Hulanda Caribense (Boneiro, Saba, Sint Eustatius), e college kier dirigi e mensahe aki tambe na beneficio di e otro paisnan den Reino mas efectivo posibel.
Den su cualidad como Organo di Reino, un di e tareanan di Gobernador ta pa monitor cumplimento cu acuerdonan, entre otro acuerdonan di derechonan humano, Den cuadro di esaki, Gobernador Boekhoudt durante di e audiencia virtual a intercambia idea cu señora Lieuw tocante e topico ariba menciona.
Potret: © Kabinet Gouverneur Aruba
ORANJESTAD – Parlamentario pa partido Raiz, Misha Raymond a informa diabierna cu e ta apoya matrimonio di mesun sexo y cu e ta cofirmante hunto cu parlamentario Miguel Mansur di un ley di niciativa pa haci esaki un realidad. Segun Raymond, Cu fin di juni ta yega na clausura di luna di orguyo, Plataforma Raiz kier manda un palabra di elogio na miembronan Parlamentario Misha Raymond y Minister Geoffrey Wever trahando pa un sociedad inclusivo. E hecho cu un parlamentario di partido di coalicion ta co-firmante ta interesante mirando e posicion di e partner di coalicion MEP, cu a mustra den pasado caba cu nan no ta cla pa un ley manera cu esaki a keda proponi aworaki. Hasta den partido di oposicion actual AVP tabatin resistencia tempo cu e partido tabata na mando algun tempo atras.
ORANJESTAD - Prome minister Wever-Croes diahuebs mes a contesta Simar nan carta, cu e meta pa contra aresta nan (di Simar) carta. Prome Minister Evelyn Wever-Croes, diahuebs a ricibi un carta di e sindicato di enseñansa, SIMAR relaciona cu cuatro punto di mal contento den e sector di enseñansa. Prome Minister a contesta e carta mesora indicando tambe cu e ta considera cu ta importante pa contra-aresta esakinan inmediatamente.
ORANJESTAD – ‘Gobierno a wordo desagradablemente sorprendi, pa e anuncio di WEB awe mainta, sin cu a haya aprobacion di gobierno, mientras nos ta na mesa cu WEB y Elmar riba e tema aki” tabata e prome reaccion di prome minister Evelyn Wever riba e anuncio di aumento di tarifa di awa diahuebs mainta. WEB den un comunicado a anuncia diahuebs mainta cu e tarifa di awa lo conoce un aumento entrante 1 di juli 2022, esta diabierna awor. Esaki a gara hopi hende di sorpresa y awor, -segun e prome mandatario -, e propio gobierno tambe.
ORANJESTAD – Aunke cu e situacion di tempo no ta mustra mes pisa cu a premira, gobierno ta mantene e Shelter in Place toch pa awe diaranson atardi 6pm, te cu diahuebs mainta 6am. Loke si a dicidi diferente, ta cu ta definitivo cu no ta prolonga e Shelter in Place y ta pone cu Aruba por ‘bolbe’ na normalidad atrobe entrante diahuebs mainta. Esaki ta conta sigur pa comercio primordialmente. Asina prome minister Evelyn Wever Croes a bisa diaranson atardi 5’or durante un conferencia di prensa actualisa riba e tema di mal tempo. A duna un splicacion di e situacion di tempo y ta mustra cu ta solamente awacero y poco strena cu lamper lo haya y cu pa 10’or awe nochi caba, e pior lo mester a pasa.
ORANJESTAD – Entrante 12 di diaranson merdia, Aruba ta bou di codigo cora, cu ta e codigo maximo den caso di emergencia pa Aruba. Y den cuadro di e yegada di e mal tempo, posibel tormenta tropical, esaki tabata necesario. Asina prome minister Evelyn Wever a informa durante un conferencia di prensa extraordinario diaranson mainta.
ORANJESTAD – Diamars un mayoria den Parlamento a aproba e ley Normering Topinkomens, osea e asina yama Wever-Croes norm. Esaki a sosode cu votonan di partidonan di coalicion MEP y RAIZ y di e partido di oposicion Accion21. Esaki ta nifica cu Aruba oficialmente ta cumpli cu un condicion mas pa asina gobierno por duna 5% di salario bek na su trahadonan entrante luna di juli 2022. E ley ta regula e maximo cu un hefe di un compania semi gubernamental of gubernamental por gana, y esaki no por surpasa e 130% di e salario di un minister of prome minister. Ta premira si awor, cu algun compania lo por hiba gobierno Corte, debi cu nan tin contractonan pa e salario cu nan ta trahando pe actualmente. Algo cu gobierno ta na altura di dje. “


text:
Comunidad Arubano a ser grandemente sacudi ora cu a tuma nota con cierto pirata, sponsor y compinchinan politico liga directamente na partido AVP a wordo recompensa cu un gran cantidad di terenonan di gobierno y esaki cu bendicion total di e Minister di Infrastructura Benny Sevinger y Prome Minister Mike Eman. Den tur skina di Aruba e acto repudiabel di ladronicia aki a ser condena ya cu ta increibel con por ehempel un solo persona, esta Leoncita a haya den total 90.000 m2 di tereno di pueblo (ekivalente na 14 veld di futbol) p’asina e por haci negoshi pirata cu e terenonan aki bendiendo esakinan na prijsnan miyonario. Tambe no mester lubida con te hasta ministro Otmar Oduber y parlamentario Melvin Tromp a beneficia na grandi cu terenonan otorga na nan na Tamarijn y Palm Beach.
Hustificacion di pirateria
Hamas nos pueblo a yega di experencia un ladronicia di tereno di pueblo di e forma bergonsoso aki, caminda mayoria di e terenonan a wordo otorga riba e mesun dia cu e peticion a drenta na despacho di Minister Benny Sevinger. “Dezerzijds akkoord, gaarne medewerking” a bira e frase popular cu e minister aki ta aplica pa duna permiso wowo cera na su compinchinan pirata di partido y tambe na su socio Roberto Rincon cu a haya aprobacion pa tereno den apenas 3 dia di trabao. Sin ningun tiki di berguensa Minister Benny Sevinger kier ainda hustifica e pirateria aki bisando cu su “dezerzijds akkoord” y su firma no tabata tin ningun implicacion y influencia riba e otorgamento di e terenonan aki. Benny, a otro perro con ese hueso!
Un partido sin consenshi
Ta increibel con e minister di Infrastructura a otorga miles y miles di tereno di gobierno pa su compinchinan politico haci negoshi cu esakinan, mientras cu tin 11000 conciudadano tin aña y decadanan largo ta inscribi na DIP pa por yega na remarke pa un pida tereno di sikiera 400 m2. Varios di e peticionarionan aki ya a muri bay sin cu nunca nan a bin na remarke pa un pida tereno pa nan por a traha nan propio cas. Alabes tin mas cu 3000 peticion na FCCA di ciudadanonan cu kier bin na remarke pa un cas social, pero te ainda nan no a logra haya esaki ya cu e Gobierno di AVP durante 7 aña no a construi ni un solo social na Aruba. Awe den tur bario di Aruba por mira chosanan ta lantando di ciudadanonan kendenan ta wordo depriva di por biba decentemente den un cas social. Den tur e miseria cu pueblo ta pasando aden y cu nan no por haya ningun tereno di gobierno den erfpacht pa construi nan propio cas y ni nan por haya un cas social pa biba y cria nan famia honradamente, e “cristian democratanan” di AVP a demostra cu nan no tin ningun consenshi pa yuda e pueblo abandona aki, pero ta prefera di cera dealnan coruptivo cu nan compinchinan politico y ta laga nan den tur libertad pa bende terenonan di gobierno y p’asina nan tambe haya parti di e bolo.
MEP ta marca e diferencia
Den pasado gobiernonan di MEP semper a duna tur ciudadano e oportunidad pa yega na remarke pa un tereno den erfpacht y tambe a institui e fundacion social FCCA pa yuda nos ciudadanonan traha nan propio cas. Tambe nos partido a percura pa construi practicamente tur e casnan social existente na Aruba. Pues bao di gobernacion social democrata di MEP terenonan di gobierno tabata wordo destina pa gran parti pa construi casnan social pa e pueblo trahado, pa construi facilidadnan deportivo, wardanan di polis, scolnan, casnan di anciano y edificionan di gobierno.
Awe cu e reunion di Parlamento ta tuma lugar relaciona cu e maneho di otorgamento di terenonan di gobierno, ta na su lugar pa Minister Benny Sevinger y Minister President Mike Eman splica pueblo e motibo pakico nan gobierno cu semper tin nan boca yen di ta traha na felicidad di pueblo, no ta percura pa e ciudadanonan humilde bin na remarke pa un tereno erfpacht, pero cu esakinan tur ta bay den man di compinchinan politico kendenan ta haci negoshi di pirata cu e terenonan aki. Palabra ta na Gobierno awe!


text:
Ranchero
Bondia yùfrou bondia muchanan awe mi ta bai papia over di kachó. Tin hopi rasa di kachó: nan ta:
1.buldòg 2.kachó soshèshi 3.chuwawa 4.kachó polis 5.dòbel man 6.greday 7.pètbul 8.ròtwailer
I tin hopi mas sorto di kachó. Ken gusta kachó i kua sorto bosnan gusta. aworaki mi ta bai bisa boso un par di kolo di kachó. nan ta:
1.maron skur 2.pretu 3.blanku 4.blanku ku spat pretu 5.maron kla 6.shinishi
Nan sa tisha kachó tambe nan sa tisha nan blou,lila i ros i tambe kua kolo ku ta. Nan sa bisti kachó tambe. Un kachó gusta kore i hunga i ora un hende ta kana ku nan. E kachó tin ku haña 2 be pa dia kuminda ku ta mainta ku atardi. Atardi nan tin ku hana kuminda 5:00. I esaki tabata mi turnooral.


text:
Wild Cats/St. Michiel Dodgers kampion di RBI 2021
Wild Cats/St. Michiel Dodgers kampion di RBI 2021
WILLEMSTAD – Den un tremendo final di kampionato 2021 di RBI Curaçao patrosiná pa Maduro & Curiel’s Bank, Wild Cats/St. Michiel Dodgers a titulá komo kampion. E ekipo a sa di gana dos wega sigui den e seri di Mihó di 3 kontra Marchena Braves. Dos wega, tantu djabièrnè anochi komo djasabra mèrdia mester a bai èkstra ining pa asina determiná e kampion di 2021. Den promé wega, e ekipo di Dodgers a logra un viktoria di 9-6 riba Braves den 8 ining. Ku e viktoria aki Dodgers ta tuma bentaha di 1-0 i ku bista pa kaba kos djasabra mes. Braves mester gana djasabra pa alarga e seri ku un wega mas. Pa loke ta e wega di djabièrnè anochi picher ganadó tabata Claevon Lasten i mihó bateadó pa Dodgers tabata Edan Mathilda i Brandon Piña ámbos di 3-2. Pa Braves e picher pèrdèdó tabata Nwigher Francisca i Thair Sambo a bai di 4-3 na bate. Joshua Leito tabatin un honron.
Djasabra mèrdia Marchena Braves a bin fuerte pa gana i forsa un d tres wega desisivo djadumingu. Henter wega tabata mustra ku esaki lo a bai sosodé i asta faltando un out den último ining. Pero Dodgers ta empatá e wega den bom di 7 ining i asina forsa otro èkstra ining atobe. Tabata den di bòm di e último ining ku Dodgers ta anotá e kareda di viktoria pa asina laga Braves den tereno ganando e wega ku skor di 5-4 pa gana e seri 2-0 i bira kampion meresidamente. Picher ganadó pa Dodgers tabata Mairoshendrick Martinus i e mes a bai di 3-2 na bate. Picher pèrdèdó pa Braves tabata Joshua Leito i na bate tres bateadó di Braves a bai di 3-1.
Despues di wega tabatin e tradishonal selebrashon i entrega di premio. MCB ku sin duda a hasi e kampionato aki posibel pero tambe ku sosten di Curaçao Baseball Development Foundation i Fundashon pa Nan. Promé e ekipo kampion Dodgers a risibí nan trofeo i sigui pa Braves. Al final un seri digno di e kampionato ku partisipashon di 7 ekipo i ku a duna oportunidat pa mas ku 100 hóben pelotero desaroyo den nan deporte faborito, beisbòl den último parti di 2021.
Awor preparashon ta kuminsá pa forma un selekshon di U17 ku lo partisipá den un torneo na Aruba ku presensia di un ekipo tambe for di Atlanta. Tin speransa tambe ku e torneo di RBI Regional na Vero Beach na yüni lo por tuma lugá na 2022 i RBI Curaçao lo por partisipá ku un selekshon.
Danki un biaha mas na MCB, CBDF, FPN.pero tambe e ekiponan partisipante, coachnan i hungadónan i tur boluntario ku a hasi kampionato di RBI 2021 posibel.


text:
Ceremonia Dia di Betico 2010 na Cas di Aruba
Den Haag – Na Cas di Aruba a tuma lugar awe diabierna 22 di Januari 2010, na vispera di Dia di Betico, un ceremonia pa recorda e fecha di natalicio di Sr. Gilberto Françoise “Betico” Croes, politico y estadista Arubiano.
Minister Plenipotenciario sr.
Ya caba den añanan trinta di e siglo pasa e Arubiano a duna di conoce cu Aruba mester bira soberano den Reino Hulandes. Sr. Betico Croes a traha ariba e fundeshi aki pa logra libertad di nos pais. Cu su logro y esfuerso Aruba a bira pais autonomo den Reino prome di Januari 1986. Awe, nos, e generacion nobo di politiconan Arubiano, kier establece cu nos mester fortalece e lazonan dentro di Reino Hulandes. Sinembargo, aunke cu a scohe formalmente na 1996 pa keda den Reino, nos ta di pensamento cu Reino no ta un fase final, sino un bon vehiculo den e buskeda di oportunidadnan nobo. Arubianonan semper a busca pa amplia nan horizonte, nan ta trahadornan duro y nada pa nos ta imposibel,’ asina sr. Abath a bisa.
Loke semper a resalta cerca nos hendenan ta cu Arubianonan ta orguyoso. ‘E siman aki mi tabata na un encuentro na Den Haag y e pregunta a keda lansa kico ta haci e diferencia entre un Arubiano y un Antiano. Un mucha muher Arubiano di origen Dominicano, lanta na Aruba, a bisa cu e Arubiano ta un ser orguyoso. Esaki un biaha mas a demostra cu no ta importante bo origen, sino e hecho cu bo a lanta na Aruba y a biba segun su principionan y a adopta su custumbernan. Esaki ta e herencia di sr. Betico Croes. Honor y Gloria awe na su nomber cu nos tin un Cas di Aruba na Hulanda; nos tin nos himno y bandera, nos escudo y moneda. Pa ami como e di shete Minister Plenipotenciario na Hulanda, ta yenami e momento aki cu satisfaction.
Directora di Cas di Aruba sra. mr. Dèsirée Croes a remarca cu dia 25 di Januari si sr. Betico Croes tabata na bida elo a cumpli 72 aña. ‘Mi ta corda cu 30 aña pasa –
Despues di esaki Minister Plenipotenciario sr.
E ceremonia a caba cu canto di nos himno nacional ‘Aruba Dushi Tera’.


text:
Patruya a dirigi su mes pa parkinglot di Marriot Ocean Club pa un sucedido na entrada di e parkinglot, caminda un chauffeur di un Hyundai blau a causa daño na e hefboom di dicho hotel.
Den careda di 3:00 pm a pidi presencia di polis pa interveni. Na yegada polis a tuma nota di biaha cu e persona aki ta bou influencia di un of otro substancia y a pidi transporte policial.
Na sitio por a ripara cu e chauffeur tabata un poco agresivo y pa evita cualkier otro incidente, e miho opcion ta hib’e warda pa su haltura baha poco.
E daño ta minimo pero asina mes e tin cu para responsabel pa esaki.


text:
Aruba ta anticipando e siguiente edicion di un di e seminarionan mas grandi cu Aruba a experencia. Ta trata aki di e e-Aruba Business Seminar. Esaki lo tuma luga dia 11 di juni 2022 den Renaissance Convention Center. Durante un rueda di prensa na Aruba Impact Co Working Space a anuncia cu esaki lo ta e di cinco edicion, pues sigur un motibo pa celebra. E-Aruba Business Seminar ta un seminario di mita dia unda varios profesional di Merca y Europa ta bin Aruba pa asina papia riba diferente topico. Mayoria biaha riba topico cu tin di haber cu mercadeo (social) y transformacion digital.
E edicion aki ( Promer Lustro) lo toca e temanan manera “social media”, “customer service”, “company culture”, “e-commerce” y “digital marketing” en general. For di Merca lo t’ey presente Ryo Zsun. Ryo tin e titulo di Culture Maestro na e compania renombra Zappos cual awor ta propiedad di Amazon. Zappos ta conoci pa tin un cultura di negoshi hopi positivo y Ryo ta encarga cu esaki. E lo papia riba con imporante e ta pa tin un bon cultura den cada organisacion y tambe con pa traduci esaki den un bon “customer service”. For di Merca tambe lo t’ey presente Carlos Gil. Carlos ta un consultant renombra cu a traha p’e companianan manera Linkedin, Win Dixie, Wendy’s y otronan. Tambe e ta un “Best Selling Author” cu su buki The End of Marketing. E lo papia rib’e tendencianan di social media pero tambe lo inclui informacion relaciona cu NFT’s. For di Paris lo ta presente Timo Raab. Timo ta e ‘Global Head of e-Commerce pa L’oreal’. Timo lo elabora riba e ultimo tendecianan den e mundo di e-commerce. Manera tur edicion, despues di cada session, lo tin un panel unda cu lo combersa cu e expertonan local riba e materia. Pa Aruba Diederik Kemmerling di The Lab agency tambe lo elabora riba e cifranan y tendencianan di social media di Aruba.
Entrada pa e seminario den su fase early-bird ta costa 125 florin pa persona y lo ta obtenibel na Superfood for di diamars en adelante y tambe online via www.e-aruba.com. Pa companianan cu kier cumpra mas cu 5 ticket, por haci esaki via [email protected]
Un danki na tur e patrocinadonan cu ta haci esaki posibel; RBC Royal Bank, Fast Delivery Services, Guardian Group, Digicel Business, Remax Aruba, Qredits, CICC, Fun Miles, FCCA, Motus Minds, Aruba Renaissance Hotel & Resort, Aruba Chamber of Commerce, Elite Productions & Entertainment.
e-Aruba Seminar ta produci pa Infinity Media Aruba y The Lab.


text:
COHO y RAft ta limita autonomia…? Y, so what…?
E agitacion na e islanan autonomo contra e ley di Reino di reforma (COHO) di parti di e partidonan politico ta continua. Esaki a...
Aruba por sobrevivi tur crisis… Menos esun cu nos crea…?
Aruba su economia ta mehorando. Esey por ta un promer conclusion di e ultimo cifranan di turismo cu ta mustra simplemente bon. Cu esey,...
Pakico solamente obhecion… Y nada di intencion…?
E encuentro entre e parlamentonan di Reino na Sint Maarten a dedica hopi tempo atrobe na e obhecionnan cu e islanan tin contra e...
Nos paspoort Hulandes ta na peliger
No pa promer biaha ta scucha zonido di banda Hulandes pa deshaci di Statuut y pasa pa otro forma menos estrecho di union entre...
Intervencion Europeo… Como medio di ultimo resorte…?
Promer ministro di British Virgin Islands cera na Merca pa envolvimento den narcotrafico y labamento di placa. Algo cu ta parce totalmente abnormal, pero...
Rapport NIS Aruba… Otro mas cla pa lachi…?
E siman aki porfin e rapport NIS (National Integrity System) a keda cla y presenta. Tardanza tabatin di haci cu e crisis di Covid-19,...
Desaroyo sostenible… Bunita lema, casca bashi…?
Regularmente ta aparece den prensa local algun publicacion cu ta recorda nos cu nos tin un compromiso como pais pa percura pa traha riba...
Deficit na 2023… A pesar di entrada grandi di BTW…
Segun nos Promer Ministro, logra un presupuesto positivo, cu un surplus di 1 porciento di GDP, lo ta un meta no alcanzable. E opinion...
Arubano no kier… Traha den horeca…?
Loke a hala nos atencion e siman aki ta un remetido di un veterano di sector di turismo, cu a yama atencion pa e...
Hefenan responsabel… O mucha manda politico…?
Un articulo a hala nos atencion e siman aki. E tabata di un parlamentario pa e fraccion gubernamental grandi, cu den nos pagina Bista...


text:
Efigenio “Efi” Leopold Kelly
“Gradisido na Dios pa tur locual cu e la hasi pa nos mane un bon esposo,bon tata, bon welo y bisa welo cu a...
Anthony Donald Scholten
“Señor ta mi wardador, mi’n tin falta di nada Den cunucu di yerba berde e ta ponemi sosega. E ta hibami na awa trankil, Pa mi bolbe...
Leonard Anthony Boekhoudt
“Señor ta mi wardador, mi’n tin falta di nada Den cunucu di yerba berde e ta ponemi sosega. E ta hibami na awa trankil, Pa mi bolbe...
Sra. Rita Gomes
Serca Dios so mi alma ta na pas, Ta di djE mi salbashon ta bini. E so ta mi baranka I salbashon, Mi forti nunca lo mi...
Juliana Basilica Croes-Geerman
“Señor ta mi wardador, mi’n tin falta di nada Den cunucu di yerba berde, E ta pone mi sosega. E ta hibami na awa tranquil,...
Sr. Vdo Norman Reinald Eckmeyer
“Dios ta amor………….y amor ta Dios, Maske mi no ta na e mundo aki , tur dia lo mi ta banda di boso...
Joaquin M. Kelkboom
Cu hopi dolor na nos curazon nos ta anuncia fayecimento di Joaquin M. Kelkboom *10 april 1922 - †5 januari 2021 Viudo di Margaretha Kelkboom-Hendriks. Su yiunan Joaquin y...
Catharina Petra Paula-Gomes
“Señor ta mi wardador, mi’n tin falta di nada Den cunucu di yerba berde e ta ponemi sosega. E ta hibami na awa trankil, Pa mi bolbe...
Imelda Evelyn Kock-Tromp
Lagrima y flornan por seca, su recuerdonan y tur loke el a haci y significa pa nos, cu lo keda graba pa semper den...
Candido Gerard Pourier
Tata, den bo man mi t’entrega mi spiritu. Salmo 31, Refr Cu profundo tristeza na nos curason, pero conforme cu boluntad di Dios Nos ta anuncia fayecimento...


text:
Spesialmente aworaki, djis despues di temporada di yobida, nos isla ta bèrdè bunita. Tòg den e temporada tras di lomba nos a planta miles di palu nobo den e mondinan seku ku nos ta haña rònt nos isla. Dikon nos ta hasi tur e molèster aki?
Afortunadamente ainda nos isla tin un karakter bèrdè. Pafó di e parkenan di naturalesa tambe tin hopi palu, mata i kadushi. Pero si bo wak bon, kasi tur kaminda ta e mesun tipo di palu i mata bo ta mira. Loke nos ta topa hopi ta Palu di Kui(da), Wabi, Brasia, Likiloki i Palu di Boneiru. I esaki mientras ku nos naturalesa konosé desénas di tipo di palu endémiko.
Ku aworaki hopi biaha nos ta topa solamente un man yen di tipo di palu, ta bini pa motibu di komportashon di hende. Awendia ainda nos ta mira konsekuensia di susesonan di sentenáres di aña pasá. Pero tambe konsekuensia di nos komportashon aktual. Solamente nos no ta realisá esei tur ora. Siglonan pasá tabata trata di deforestashon di parti di oropianonan, siguí pa importashon di kabritu, karné, buriku i otro bestia. Nunka mas nos isla no a rekuperá di e kapmentu di palu na gran eskala. Spesialmente pa motibu ku e bestianan importá – i e kantidat grandi di nan desendientenan – ta kome tur palu chikitu. Ku eksepshon di e tiponan ku nan no gusta kome. I eseinan ta e palu- i matanan ku nos ta mira awor tur kaminda. Nos a kustumbrá kompletamente ku e situashon aki i nos ta konsiderá esaki komo nòrmal. Pero loke nos ta mira ta un vegetashon ku bestia a kome di mas for di dje.
Nos no por tira falta solamente riba e hendenan ku tabata biba den e tempu ei i riba bestia. Awendia ainda nos no ta anda kuidadosamente ku nos palu- i matanan. Te ainda nos no ta tene bestianan ku nos ta kria den kurá, pero nos ta laga nan kana lòs. I mas aleu nos ta rosa tereno kita tur kos ku ‘loader’ sin tira bista pa nan mas. E ora ei Wabi i Palu di Kui(da) ta e tiponan ku ta nase promé atrobe.
E vegetashon pober tin konsekuensia grandi pa nos naturalesa. Por ehèmpel tin ménos kuminda pa bestia i para, manera lora. Seguidamente e loranan ta bai buska palu i mata ku ta karga fruta i nan ta haña eseinan den nos hòfi- i kunukunan. Esaki ta kousa tristesa grandi serka e doñonan.
No solamente kuminda ta bira ménos. Henter nos naturalesa i ambiente di biba ta sufri bou di esaki. Biólogonan ta bisa e ora ei ku e biodiversidat a bai atras. Ménos tipo di palu ta nifiká tambe ménos tipo di mata i bestia. Otro desbentaha ta ku nos tin ménos sombra i ku klima i bientu ta haña gara atrobe riba nos suela, di manera ku tera fértil ta disparsé i ta bini mas stòf.
Ku reforestashon nos ta aktua kontra e tendensia negativo ei. Riba enkargo di Entidat Públiko Boneiru Fundashon Echo ta ehekutando un proyekto kaminda nan ta planta 20.000 palu nobo den 10 diferente área. Pa esaki nan ta usa mas ku 50 diferente tipo di palu endémiko. Reino ta finansiá e proyekto ku un kontribushon spesial. Unabes ku e palunan aki ta karga fruta, para i otro bestianan ta plama e simianan tur kaminda. I di e manera ei nos ta kambia un trènt negativo den un positivo.
Mas aleu tur hende por aportá ku un granito si nos kuida e palunan ku nos tin bon i si nos mes planta palu endémiko. E bentaha ta ku hopi biaha nan por resistí sekura mihó ku e tiponan ku originalmente ta bini di otro pais.


text:
MYRTLE BEACH – Chris Garia ta un di e kuater peloteronan di Myrtle Beach Pelicans ku a keda selekshoná den e ‘Carolina League Postseason All-Star Team 2014’. E eskoho a keda hasi pa e gerente generalnan, managernan i miembronan di prensa.
Chris apesar di ta leshoná aktualmente, ta liderá e liga ku 45 base roba. Esaki tambe ta e mas tantu base roba ku un pelotero di Myrtle Beach Pelicans a logra den 16 aña di eksistensia di e ekipo. Ku solamente un temporada ku e ekipo ya kaba Chris ta na di kuater lugá den peloteronan ku a roba mas base den nan karera pa e ekipo.
Chris e temporada aki a partisipá den 101 partido i a logra un promedio di .284 ku 75 kareda anotá, 11 tripel, 7 doblete i 4 honron.


text:
les di Sabbatskol
otro idioma
Les di sabbatskol kuartaal 1, aña 2022, Titula: Den E Ultimo Dianan Aki: E mensahe di Hebreo
Les 8: Hesus, e Mediadó di e Aliansa Nobo
E Aliansa Nobo Tin un Mihó Mediadó
Lesa pa e siman aki:
Heb. 7:11-19; Heb. 8:10-12; Jer. 31:31-34; Heb. 8:1-6; Eks. 24:1-8; Ezek. 36:26, 27.
TEKSTO PRINSIPAL:
" Ma awor El a optené un sirbishi mas ekselente, komo ku E ta tambe e Mediador di un mihó aliansa, kual a wòrdu stablesí riba mihó promesanan" (Hebreo 8:6, Beibel Santu).
djamars, 15-02-2022
Lesa Hebreo 8:1-6. Di kon Hesus ta un mihó Mediadó di e aliansa?
E término griego mesites (mediadó) ta derivá for di mesos ("meimei") i ta mustra na esun ku ta papia òf ta para meimei. E tabata un término tekniko ku tabata referí na un persona ku tabata kumpli ku un òf mas di e siguiente funshonnan: (1) un árbito entre dos òf mas partido, (2) un negoshadó òf un agente di negoshi, (3) un testigu den e sentido legal di e palabra, òf (4) unu ku ta para bòrg, pues ku ta garantisá ehekushon di un akuerdo.
E término ingles "mediadó" ta un tradukshon muchu limitá pa mesités den hebreo pasobra e ta enfoká solamente riba e promé dos òf tres usonan di e término griego. Sinembargo,Hebreo ta enfatisá e di kuater funshon. Hesus no ta wòrdu konsebí komo " mediadó" den e sentido di ku E ta resolvé un disputa entre e Tata i sernan humano òf komo un hasidó di pas ku ta rekonsiliá partidonan den desafekshon òf komo un testigu ku ta sertifiká e eksistensia di un kontrato òf su satisfakshon. Pero, manera Hebreo ta splika, Hesus ta e garantía (of bòrg) di e aliansa nobo (Heb. 7:22 ). Den hebreo, e término "mediadó" ta ekivalente na "garantía". E ta garantisá ku e promesanan di aliansa lo keda kumplí.
Kristu Su morto ta hasi e institushon di e aliansa nobo posibel pasobra e ta satisfasé e demandanan di e promé aliansa ku Israel, ku a wòrdu kibrá (Heb. 9:15--22 ). Den e sentido akí, Hesus ta e garantía ku a tuma riba Su mes tur e obligashonnan legal ku a wòrdu kibrá. Den otro palabra, Hesus Su eksaltashon den shelu ta garantisá ku Dios Su promesanan na sernan humano lo keda kumplí (Heb. 6:19, 20). Hesus ta garantisá e aliansa pasobra El a mustra ku Dios Su promesanan ta bèrdadero. Resusitando Hesus i lagand'E sinta na Su man drechi, e Tata a mustra ku E lo resusitá nos i trese nos serka djE.
Hesus ta un Mediadó mas mihó ku Moisés pasobra E ta ministrá den e santuario selestial i a ofresé Su mes komo un sakrifisio perfekto pa nos (Heb. 8:1-5, , Heb. 10:5--10 ). Moisés su kara tabata reflehá e gloria di Dios (Eks. 34:29--35 ), pero Hesus ta e gloria di Dios (Heb. 1:3, , Huan 1:14).Moisés a papia ku Dios kara kara (Eks. 33: 11), pero Hesus ta Dios Su Palabra (Heb. 4:12, 13; Huan 1:1-3, 14).
Si, Kristu a satisfasé e demandanan di e aliansa pa obedensia. Den e kuadro akí, kiko ta e ròl di obedensia den nos bida, i di kon ainda e ta asina importante?
92


text:
CHARLOTTE, North Carolina – Por lo menos un persona a fayece durante disturbionan cu a keda registra na Charlotte (Merca) despues di e morto di Keith Lamont Scott, un AfroAmericano di 43 aña tira mata diamars pa polis.
Hefe di polis, Kerr Putney, a confirma cu un persona a resulta herida durante e protestanan y a fayece algun ora mas despues.
E tension na Charlotte a tuma luga desde oranan di atardi di diamars, ora cu algun polis a mata Scott den e parkinglot di un edificio di apartamento ya cu segun nan, e tabata arma y “a supone un menasa di morto inminente” pa e agentenan.
“E individuo a sali di e auto cu un arma di candela cu a supone di ta un menasa di morto inminente pa e agentenan, cu seguidamente a tir’e mata,” Polis di Charlotte a informa den un comunicado.
E agentenan a acudi na e edificio pa ehecuta un orden di detencion contra otro homber, cual nan no a haya.
Segun CNN, su yiu muhe a indica cu e tata tin custumber di bay cu su auto y lesa un buki y esey ta loke e agentenan a wak y a confundi cu un arma, un buki. E biaha aki e tabata wardando su yiu keda cla cu scol.
Fuente: NTN24/CNN en Español